text:
Na 2017 e partido cu e tempo ey a forma gobierno a pone preshon riba Conseho Electoral y e servicionan di sosten pa desvia di e luga prescribi pa ley pa entrego di lista di candidato.
Entre otro lo por dificulta coperashon di polis si e Conseho no lo duna su coperacion na deseo of exigencia di gobierno. Tambe tawata deseo di gobierno pa determina for di su ministerio ken lo bira miembro di e stemburonan, anke normalmente sa prepara esaki den deliberashon cu Conseho Electoral.
E mesun partido aki recientemente -pero awor for di oposishon- a acusa Conseho Electoral di fraude electoral pasobra e lo kier a introduci na un momento laat un sistema di scan ‘pa reduci e posibilidad di contagio y pa acelera e proceso di conteo’.
Y awor e ta haci hopi buya atrobe pa motibo di decishon di e gobierno actual riba recomendashon di Conseho Electoral pa no pone e registro di votador na disposishon mas di partido politico.
Esaki ta viola articulo 10 inciso 2 di e Ordenansa di Elecshon di mas o menos 60 aña pasa. Pero e pregunta ta si esaki tin mas valides cu e violashon di tratado internacional hopi mas recien riba tereno di privacidad.
E ultimo(nan)Den ex-Antia Hulandes e ley concerni pa hopi tempo a hunga un papel importante. Teoricamente e tawata necesario ‘pa controla si votador tawata aparece den e registro di votador y pues por a vota legalmente’.
Pero den practica tambe sa uz’e pa busca votador -cu no a bin vota ainda- na su cas pa bin tira su voto. Durante e biahe den auto sa pone preshon pa su selecshon di partido.
Pero tambe sa pasa cu di antemano sa busca informacion cerca afiliado di partido na servicio di impuesto y banco pa ricibi informacion, importante pa convence votador, por ehempel di e posibel coperacion di e partido pa soluciona su eventual debe (di impuesto).
Ya caba pa e posibel riesgo aki e pregunta grandi ta si por sigui mantene entregamento di registro di votador na partido politico. No ta por nada cu tur pais di Reino -cu excepshon di Aruba y Corsow- ya caba a elimina e ley aki.
Cu introducshon di tratado tocante privacidad algun aña pasa, esaki ta(wata) inevitable. Tur voto ta contaE aperente miedo di e partido concerni pa perde voto pa motibo di no por dispone di e registro di votador por ta valido, pero e ta conta mescos pa tur otro partido.
P’esey, miho e por acudi -hunto cu e otro partidonan- na un campaña intensivo di concientisashon, den cual ta mustra tur esnan cu derecho di voto di e importancia di bay vota y haci esey na un manera corecto.
Den esey, e siguiente informashon por ta util:
1. E importancia y determinashon di e ‘kiesdeler’/restzetel. Despues cu a cera stemburo ta conta tur voto valido(!). Despues ta dividi esaki pa e cantidad di asiento (21). Esey ta resulta den e ‘kiesdeler’. Imagina cu 63.550 voto ta valido, e ora ey e ‘kiesdeler’ ta 63.550 : 21 = 3026.
E partido cu a ricibi e cantidad di voto valido aki of un multiple di esaki, tin 1 (of mas) asiento. Un partido cu a logra 12.450 voto valido, consecuentemente ta haya 4 asiento ‘limpi’ (12.450 : 3026 = 4,11). Ademas e partido ta bin na remarca pa e ‘lucha’ pa un of mas restzetel.
2. E efecto di esnan cu no ta bay vota riba ‘kiesdeler’/restzetel. Hende cu a fada di e manera cu sa hiba politica y (pesey) no kier duna nan voto na ningun partido, no ta aporta na determinashon di e ‘kiesdeler’.
E consecuencia ta sí cu nan no ta contribui na cambio di e panorama politico como cu nan voto no ta bay pa posibel partido alternativo. En realidad nan ta aporta asina na mantenshon di e sistema politico cu tanto nan ta detesta.
3. Pakico y con ta vota ‘blanco’ y cual ta su efecto? Ora ta vota ‘blanco’, e votador no ta yena ningun bola. Mescos cu esun cu no ta vota, esaki no ta influencia e ‘kiesdeler’. Pero aki tambe un ‘voto potential pa cambio’ ta bay perdi.
4. Ki ora ta trata di un voto invalido y cual ta su efecto? Un voto ta invalido ora no solamente a yena un bola, pero tambe a skirbi of pinta riba e ‘stembiljet’ of por ehempel a pasa un cruz dor di tur otro lista di partido. Den e caso aki tampoco e voto ta conta pa determina e ‘kiesdeler’.
5. E influencia di partido (mucho) chikito riba ‘kiesdeler’. Ora un partido ta haya mucho tiki voto pa un asiento, e ta perde e votonan ey. Como tal e no por participa tampoco na e ‘lucha’ pa un restzetel. Pero e votonan ta conta sí pa e ‘kiesdeler’.
Consecuentemente esaki ta bira mas halto locual ta haci mas dificil ainda pa partido (mucho) chikito logra esaki. Pa e partidonan mas grandi esaki ta un bentaha, pasobra asina nan tin mas chens riba un of mas ‘restzetel’.
6. Particion di restzetel. E partido cu ta ricibi mas voto di locual ta necesario pa un of mas asiento, ta bin na remarke pa un of mas restzetel, dependiendo di su ‘averahe’. Pa e partido di e ehempel den punto 1, ta dividi e cantidad total di voto cu e partido a logra, pa e cantidad di asiento ‘limpi’ + 1.
Esaki ta nifica 12.450 : (4 + 1) = 2.490. Si esaki ta mas halto cu e cifra ‘averahe’, pues calcula di mesun manera, di e demas partidonan cu tambe ta bin na remarke pa haya restzetel, e partido aki ta ricibi un restzetel.
Si tin mas restzetel pa parti, e ‘averahe’ di e partido awor ta 12.450 : (5+1) = 2.075. Esaki ta sigui te ora cu a parti tur restzetel.Di e manera aki SDBA ta spera di a yuda partido politico cu suficiente informacion pa yuda informa votador pa nan vota masal y conciente. Ta di spera cu e miho partidonan lo gana!


c: text/html

text:
Dialuna anochi durante un ceremonia chikito na e oficina di Sportsubsidie Aruba (SSA) a celebra e ceremonia di despedida di e delegacion di Aruba otro siman lo sali pa e Weganan Olimpico Tokyo Japon 2020. Na e ocasion aki presente, e 3 atletanan Olimpico di cual dos presente esta Allyson Ponson y Mikel Schreuders y 1 virtual for di Corsow cu ta Philip Elhage.
Tambe e coach di landamento, miembronan di e directiva di COA, e comision tecnico di COA, invitadonan special y e delegado di prensa. Presidente di COA, Sr. Roy Mezas y Secretaria General di COA, Sra. Nicole Hoevertsz a dirigi algun palabra na esnan presente unda a splica riba e importancia cu e weganan lo ta pa e delegacion sigur despues di a pasa den un aña hopi dificil pa e deporte mundial debi na e pandemia di COVID-19.
E weganan no lo bay ta mescos tur e otronan, e biaha aki sin e publico di exterior, sin e ambiente unico na e complehonan. E weganan di Tokyo 2020 lo ta unico, uno special y lo sirbi como un simbolo di speransa, un muestra cu humanidad a sa di surpasa e pandemia, y bini hunto pa celebra e evento deportivo mas importante, cu ta alavez e evento pacifico mas grandi na mundo.
E Weganan lo bira e “luz na final di e tunnel”, cu a duna hende speransa. Hefe di Mision pa Tokyo 2020, Kenneth Vrolijk a duna informacion general di e biahe di e delegacion y e reglanan stricto pa seguridad propio cu mester tene cuenta cune na Japon durante di e simannan na Tokyo.
Por ultimo, mirando cu e aña aki a papia hopi y promove e tema igualdad, IOC a tuma e desicion pa cada comite nacional nombra dos abanderado, un hende muher y un hende homber.
Den e caso di nos delegacion di Aruba e atletanan di landamento, Allyson Ponson y Mikel Schreuders lo ta e abanderadonan di nos pais durante e ceremonia di apertura di e Weganan Olimpico 2020 na Tokyo, Japon COA ta desea cada un di e integrantenan di e delegacion pa e Weganan Olimpico Tokyo 2020 tur clase di exito y lo sigui nan pasonan di cerca, manteniendo pueblo di Aruba na haltura na tur momento.#TeamAruba#equipoaruba#Tokyo2020

robotstxt: allowed

filter: keep


text:
Dia 18 di mei ta un fecha importante pa Tienda di Educacion. Nan ta cumpli nuebe aña di extistencia. Director di Tienda di Educacion, Rhomyko Winklaar ta duna un danki pa e sosten di comunidad di Aruba pa e guia cu nan ta duna.
Nan ta contento di tur trabou nan realisa, den duna servicio na mayornan, pa gesprek y charlanan cu ta organisa pa otro scolnan. Nan tin un rol importante den e area familiar, e pilar di e comunidad y con nan ta zorg pa e futuro generacion.
Nan meta ta pa lanta un comunidad, pa sostene y guia mayornan, educadornan. “Muchanan y hobennan no ta manera un articulo cu ta bin cu nan manual. Un individuo no ta bin cu manual, pero nan ta yuda duna conseho pa educador of mayor por bin cu solucion.
Pa locual ta retonan di problema social, nan ta keda yuda y informa. Nan ta keda pone videos riba nan plataforma den medionan social cu por yuda yega mas hende di e trabounan cu nan ta haci.
Plan di Tienda di Educacion ta pa ta mas activo, cu un grupo mas chikito nan lo keda brinda nan servicio. Pa e siguiente cuartal di aña nan lo cuminsa traha riba video pa pone riba nan plataforma di Facebook pa famianan por sigui esaki.
Pa finalisa, Winkaar ta bisa cu ta agradecido cu confiansa y sosten pa nan organisacion. Tambe a menciona Coorina Linssen pa lanta e organisacion y pa pone unda e ta actualmente. Na tur directiva y boluntario cu ta traha di curason pa yuda organisacion y bienestar den comunidad di Aruba. Pa cualkier pregunta of oido ‘nos tey pa yuda bo profesional’.


text:
Ivany Calvenhoven ta skore 2 pa The Warrior
Sigur un 100 di piku fanátiko a mira kon The Warriors a faha ku e ekipo FC RO (ex NOJO) pa buta nan na rudia i bai ku e viktoria. E partido ku a tuma lugá djasabra den sala multi funshonal Niels Liberia na Suffisant, tabata bálido pa divishon klase A di Futsal. E héroe di e partido tabata Ivany Calvenhoven. E la sa di bira peligroso na diferente okashon i a karga Warriors riba su lomba, notando dos gol riba FC RO (ex NOJO). FC RO no a sa di nota i a bin kai ku e skore di 2-0.
E hóben Ivany Calvenhoven no ta deskonosí den e futbòl. E tin un talento i abilidat enorme p’e deporte futbòl. Den pasado e la militá pa Jong Colombia. Aktualmente e ta miembro di Centro Dominguito, kaminda e ta hasi estrago riba fèlt. Den Futsal e ta konosí komo un hungadó ku ta hunga ku dedikashon i pashon. E hóben Ivany ta poseé un instinto natural pa gol. Ta hopi defensa i portero a mira kon e la sa di probechá di lo mínimo na espasio ku a dun’é pa a bira peligroso i bòl e nèt.
FC RO a duna fuerte bataya. E ekipo a sa di ataka huntu, buskando manera pa penetrá via di e banda, pero sin ku nan por a logra kristalisá e atake. Un defensa hermetikamente sera di The Warriors a stroba FC RO den e avanse i neutralisá e atake promé ku esaki por a bira peligroso dilanti di nan arko. Aki aya a logra tòg na saka algun tiru bon i duru, pero e portero di Warriors, ku tabata bon posishoná a sa di neutralisá esaki nan, sin ku nan penetrá i hasi daño. Ku skore di 2-0, The Warriors ta skirbi e partido riba nan nòmber


text:
ORANJESTAD – Actualmente Landsrecherche di Aruba ta investigando e circumstancianan bou di cual suicidio di e conocido personahe Antoni Gario por a tuma lugar. Asina vocero di Ministerio Publico Ann Angela a confirma pa noticiacla. No tabata necesario pa confisca e curpa, ya cu no tabatin ningun indicacion cu su bida a wordo kita den un crimen. Esey lo tabata e unico motibo pa confisca e curpa. Pero esey no tabata e caso.
DIADOMINGO
Manera ta conoci diadomingo a descubri e curpa di Gario den su cel na Shaba, unda cu mesora a actua ora cu a nota cu e no tabata duna señal di bida. Algun ora despues, docter a constata su morto y a mustra cu esaki tabata un caso di suicidio.
E CASO
Gario a keda deteni diabierna ultimo riba sospecho di a viola su propio yiu muher sexualmente ora cu e yiu tabata menor di edad. E yiu a entrega keho riba cual autoridadnan a actua. Diabierna ainda dilanti camera di e portal 24ora.com, por a tende Gario bisa cu e no a haci nada y cu e lo ta inocente. Dos dia despues, e la pone un fin na su bida
ORANJESTAD – E detencion preliminar di ex minister Otmar Oduber como sospechoso principal den e caso penal Flamingo, a keda prolonga cu 8 dia mas. Vocero di Ministerio Publico Ann Angela a confirma esaki diabierna mainta na Noticiacla. Hues Comisario awe mainta mester a ‘toets’ e detencion y a dicidi pues cu Oduber tin cu keda cera mas tempo den KIA. E motibo duna siman pasa cu a pone bay bek KIA, ta pasobra mester scucha 10 testigo mas.
ORANJESTAD – Conforme decision di hues diahuebs mainta, e caso penal Avestruz cu sospechoso principal, parlamentario Benny Sevinger, lo cuminsa na September di 2022 y caba mitar di luna di December 2022. Y mas probable, prome siman di 2023 por spera un sentencia. Despues di a scucha abogadonan diaranson ultimo durante un regie zitting y a tende tur argumento di abogadonan, a tuma un dia pa delibera y awe diahuebs a publica e ‘schedule’, cu fechanan reparti riba 3 luna. A compronde cu abogadonan a protesta riba esaki y mustra cu nan ta prefera un tratamento pega na otro di p.e. 3 siman, y caba tur cos, envez di reparti esaki riba tres luna.
ORANJESTAD - Procurador General di Aruba, mr Bote ter Steege a duna ordo diamars pa cuminsa investiga iregularidadnan di documentonan di biahe. Asina e vocero di Ministerio Publico Ann Angela a confirma diamars. Segun e informacion, recientemente trahadornan di IA (anteriormente IASA) a ripara iregularidadnan durante control di documentonan di viahe di dos persona cu tabata saliendo for di Aruba. Hefe di IA a raporta esaki y awor Procurador-general di Aruba a duna Landsrecherche ordo pa cuminza un feitenonderzoek.
WILLEMSTAD - Corte na Corsou a dicidi ku Otmar Oduber (Aruba) mester bolbe bai cera, pa e caso Flamingo. Despues cu Ministerio Publico a apela e desicion pa a lage bay, a dicidi di laga Hof na Corsou "toets" esaki. Corte a honra e peticion i indica cu Otmar Oduber mester ser encarcela bek pendiente investigacion den e caso. Tambe a honra peticion pa 10 persona mas ku lo mester ser interoga den cuadro di e investigacion aki.


text:
ORANJESTAD — E conflicto entre minister di Turismo Otmar Oduber y e organisacion di hotelnan Ahata pa loke ta un ley nobo cu lo limita e cantidad di hotelnan all-inclusive na Aruba a yega na un climax awor cu Ahata no ta parti mas di e hunta di directiva di Aruba Tourism Authority (ATA).
Minister Oduber kier introduci un ley nobo cu den cual ta impedi hotelnan pa cambia pa un sistema all-inclusive of pa bende na operadornan cu ta uza e sistema aki. ATA ta sostene e idea aki. Aruba Hotel and Tourism Association, cu ta representa casi tur hotel na Aruba y cu segun legislacion semper mester tin tres miembro den e hunta di directiva di ATA, no ta di acuerdo cu e ley sinembargo. Durante ultimo simannan minister Oduber y Ahata a debati den sala di reunion y via avisonan den medionan local riba e topico aki. Djaweps e tres miembronan di Ahata den e hunta di directiva di ATA a entrega nan retiro.
Ahata
Oficialmente no tin ningun declaracion di parti di Ahata na unda ta duna un motibo pa esaki. James Hepple, director di Ahata a duna di conoce na Red Caribense cu e no por bisa nada pa motibo di un acuerdo di confidencialidad. ATA su directora Ronella Tjin Asjoe-Croes a declara ayera den un conferencia di prensa cu e motibo sigur no por ta pasobra lo tin mal maneho den ATA. Presidente di e hunta, Jossy Laclé a duna di conoce awemainta cu e tampoco sa pakico e tres miembronan representando Ahata a tuma nan decision.
E ta spera mescos cu Tjin Asjoe-Croes cu Ahata apunta candidatonan nobo pa e hunta. Partner di Red Caribense Noticia Cla sinembargo a publica djabièrnè cu, segun fuentenan cu kier a keda anonimo pa motibo di acuerdonan di confidencialidad, Ahata no ta nada contento cu maneho di ATA ultimamente. Entre otro, decisionnan lo a wordo tuma sin nan consulta. Awe mainta, minister Oduber no kier a reacciona riba esaki, bisando cu ta trata di fuentenan no confirma.
Eman ta sostene Oduber
Prome minister Mike Eman mientras tanto tambe a tuma su posicion den e conflicto aki. Durante un conferencia di prensa e mandatario a duna di conoce cu gobierno di Aruba ta sostene minister di Turismo y e ley nobo di all-inclusive. Segun e prome minister interes general di Aruba ta riba balansa akinan. Hotelnan all-inclusive na unda turistanan no ta sali for di e propiedad pa explora e resto di e isla no ta duna beneficio na tur esnan cu ta depende di e sector turistico.
Autor: Ariën Rasmijn


text:
WILLEMSTAD — Blue Bay Curaçao Golf & Beach Resort, komo organisadó ku orguyo ta presentá Baseball Week 2015. E evento aki su meta ta pa honra i duna promoshonna na beisbol di Kòrsou. E biaha aki e Siman di Beisbol lo tin klinika gratis pa hobennan, seminario pa koachnan i un findishi eksklusivo pa un bon kousa. Naturalmente na final lo bai tin un anochi spektakular na Tio Daou Ball Park. E siman di Beisbol ta kuminsa dia 27 di novèmber i lo dura te ku dia 4 di desèmber.
FINDISHI
E siman di Beisbol di Kòrsou ta ranka sali ku un tremendo vindishi. Tur kos lo ta den oferta pa rekouda fondo pa un bon kousa: Beisbol di hobennan kurasoleño. Admas di artikulonan di kolekshon di nos propio streanan di beisbol internashonal, lo bai tin otro artikulonan ku no ta ligá ku beisbol. Lo ta estupendo si por lo menos lo por surpasa e tremendo suma di Naf. 60.000,- ku a keda alkansa aña pasá. E entrada aki a ser usá entre otro pa donashon di bala na organisashonnan, yudansa pa Dutch Caribbean Baseball Academy i e ya famoso biahe di hobenan (MLB Kids) pa Miami, pa presensia un partido den e estadio di Marlins.
Ben Thijssen, un di e teknikonan di e selekshon di Reino Hulandes, e aña aki a kompañá e delegashon den e biahe pa Miami.. “ E muchanan ku ta partisipa na e klínikianan lo keda huzgá a base di nan talento, deseo di siña i demostrashon di gana di superá nan mes, dunando tur ku tin. Pa pone e chery riba e bolo ta skoge e seis hobennan ku mas talenot, ku lo haña e biahe pa Miami, akompañá pa un mayor. Pa e hobennan talentoso ku kai den e biahe aki lo ta un eksperensha enorme ku lo trese nan un tiki mas serka di realisa nan soño.
Hungadó i Koachnan
Te na e momentonan aki e siguiente hungadó i koachnan ya a konfirmá nan partisipashon na CBW 2015:
Andruw Jones, Didi Gregorius, Coco Balentien, Jonathan Schoop, Shairon Martis, Sharlon Schoop, Diegomar Markwell, Hainley Statia, Yurrendel de Caster, Kevin Moesquit, Juremi Profar, , Carlton Daal i Juan Carlos Sulbaran.
Sir Hensley “Bam Bam” Meulens komo tambe Ben Thijssen lo ta e koachnan envolví den e totalidat. Despues di e torneo Premier 12 na Japon i Taiwan, nan lo ta na Korsou pa e di tres` edishon di e Siman di Beisbol.
For di Merka lo bini tambe e koachnan Jim Jones (International Sports Group) i Ron Wotus di MLB. Di Hulanda lo bini tambe un delegashon di KNBSB ku e Managew di e ekipo di Reino, Steve Janssen. Janssen i Hensley Meupens lo ta e duo ku lo dirigi e selekshon di Reino na Premier 12.
Klinika i Seminario
Vincent Zrour di CBW ta masha entusiasma ku hinter e proyekto ku ta bai kuminsa aki dos luna. “Lo ta un siman fenomenal ku lo permiti masha hopi hoben realisa un soño. E anochi na Tio Daou pa klausura e siman lo ta un algu speshal. Ku 3500 fanatikod i nan mayor, famia I amigunan, lo por krea un tremendo ambiente den parke Tio Daou. Tur e 1200 muchanan ku ta hungando beisbol na Korsoyu lo haña instrukshon gratis den e diferente klínikanan ku nos profeshonalnan lo duna. Fuera di e ultimo konsehonan lo tin un “Meet & Greet” ku e peloteronan di manera ku ta invitando hinter Korsou pa bin disfruta di e gran anochi final na Tio Daou Ball Park. Entrada na tur e klínikanan ta gratis. ‘’
Danki pa e tremendo kooperashon lo por organisa seminario pa koachnan lokal. Via di e website di CBW nan lo por kuminsa inskribi unabes ku e partisipashon tin limite. Lo tin oradornan lokalkomoI tambe e koachnan menshona anteriormente. E seshonnan di praktika lo ta Djasabra 28 I Djadomungu 29 di November.
BALL PARK NIGHT & PARTNERS
Djabierne dia 4 di Desember lo tin 3500 karchi disponibel pa drenta Tio Doiu Ball park. E anochi aki ta bira e gran kulminashon di e siman di beisbol. Ku presensia di tur e hungadornan topo, porta di Tio Daou Ball park ta habri for di 5or di atardi. Lo bai tin un wega di All Star Senior League sigui pa un wega di Softball. Desxpueds di e weganan e spektakular Homerun Derby I na final un tremendo vuurwerk I un konsierto di un agrupashon musika local. Tur e paretnernan di e evento aki, KNBSB, CTB, Corendon, Insel Air, Maduro & Curiel,s Bank I nmediuonan lokalm europeo I Merikano tambe lo ta presente pa raporta riba e tremendo anpochji aki.
For di awor por kumpra entrada pa e grandioso anochi aki na Albert Heyn, Bruna, Mensing Caminada, 24 uur uit de Muur, Beep Beep na Rio Canario i na Blue Bay Golf. Entrada general ta Nafl. 20.-. Muchanan di 4 te 16 aña I 65+ ta paga F. 10.- i karchinan di VIP lo ta pa Naf. 125.-. Esei ta inklui un pechi ofisial i hopi bentaha. Pa mas informashon riba e tremendo siman di beisbol aki por haña tur detaye riba e site: www.curacaobaseballweek.com.


text:
REFINERIA DI KORSOU I CARMABI TA EKPLORA POSIBILIDAT PA DESAROYA AREA DI NATURALESA NA RIF SINT MARIE DEN UN PARKE DI NATURALESA.
REFINERIA DI KORSOU I CARMABI TA EKPLORA POSIBILIDAT PA DESAROYA AREA DI NATURALESA NA RIF SINT MARIE DEN UN PARKE DI NATURALESA.
Willemstad- 7 di yuli 2020- Refineria di Kòrsou (RdK) i Caribbean Research and Management of Biodiversity (CARMABI) ta eksporando e posibilidat pa deseroyá e area di 159.36 hèktar di naturalesa na Rif Sint Marie den un parke di naturalesa pa rekreo. E tereno na Rif Sint Marie ta parti di e herensha ku RdK tin pa manehá na nòmber di Gobièrnu. RdK te ku awor no a ekplorá e posiblidat pa desaroyá e potenshal di e area aki na un manera ku ta konservá e naturalesa úniko di e area aki.
Proksimamente huntu ku CARMABI lo bai hasi estudio, siguí pa e trabounan nesesario pa por desaroyá, na un forma responsabel, e area aki den un parke di rekreo den naturalesa. Aki tantu nos mes komo nos bishitantenan lo por rekreá i disfruta di nos naturalesa.
Resientmente Gerente di RdK i CARMABI a hasi un bishita di inspekshon den e area komo parti di e esfuersonan pa yega na un akuerdo di maneho di desaroyo i preservashon entre RdK i CARMABI. Ta hasi esfuerso pa Parke di Naturalesa Rif Sint Marie bira un produkto turístiko úniko pa futuro. E desaroyo aki ta pas den e esfuerso di RdK pa maksimalisá e potenshal di e propiedatnan ku ta pertensé na RdK di tal forma ku Kòrsou ta benefisiá mas di nan, mientras RdK ta diversifiká su fuentenan di entrada.


text:
Preparacion y con pa cushin’e
Preparacion: 15 minuut
Cushina: 1 ora
Pa: 4 persona
Facil
Na Aruba nos ta gusta Pampuna, den ki forma cu ta:
Herbi, machica cu Manteca, como Pampuna yena, of como cuki of bolo di Pampuna (yena cu appel y noot di pecan).
Tin asina hopi posibilidad.
Awe nos ta presenta un receta di un dushi Pampuna yena pa comparti cu famia, amigo y conocirnan pa reunion, pa fiesta of pa djis celebra un dushi cuminda hunto den famia.
E ta un plato hopi saludabel
E ta Vegano y Vegetariano
Nutricion: Pa porcion
caloria 693
vet 21 gram
saturata 3 gram
carbohidrato 97 gram
sucu 10 gram
fibra 9 gram
proteina 20 gram
salo 1.3 gram
Ingredientenan
1 Pampuna mediano of un squash rondo (peso 1kg)
4 cuchara grandi di zeta di oleifi /olive oil
100gram di wild rice
1 fennel bulb grandi (si no por haya Fennel bulb e ora por uza star anise of simiya di anise cu tin un sabor fuerte di licorice, manera drop) Fennel Bulb ta famia di wortel.
1 appel Bramley .
Juice y pida casca di 1 lamunchi
1 cuchara grandi di simiya di fennel
½ cuchara chikito di “chilli flakes”
2 pida conoflok machica ( opcional)
30Gram di noot pecans, getoast y corta na dou
1 bunch grandi di parsley corta chikito
3 cuchara grandi di tahini ( spread traha di simiya di Sesame machika)
Simiya di granaatappel (pa sirbi)
Metodo
Paso 1
Keinta e forno na 200C/180C fan/gas 6. Corta e parti ariba di e pampuna y uza un cuchara di metal pa scrap y saca e simiya nan. Kita tur e pida pidanan los tambe.
Pone e pampuna riba un panchi pa forno, frega 2 cuchara grandi di zeta hopi bon paden y pafo di e pampuna y su tapa , y sasona esakinan hopi bon. Pone nan separa pa nan roaster meymey den e forno pa 45 minuut te ora cu nan bira suave.
Paso 2
Mienstrastanto, rinse y laba e wild rice bon y herb’e siguiendo e instruccionnan di e paki, despues habi’e riba un teblachi plat di forno pa e fria.
Slice e Fennel Bulb y e appel fini fini.
Despues primi un mita lamunchi riba nan pa nan no perde color. (no bira bruin)
Paso 3
Keinta e resto di e 2 cuchara grandi di azeta den un panchi riba stoof.
Hasa e simiyanan di fennel y chilli flakes, te ora cu e nan cuminsa pop(explota).
Despues tira e garlic aden y cushin’e pa 5 minuut te ora cu e bira suave.
Despues mezcla e appel, e nootnan pecan y e resto di e juice di lamunchi hunto.
Kita e panchi for di candela.
Agrega e mezcla aki hunto cu e aros herbi, e parsley corta y season/sasona e cuminda na smaak.
Paso 4
Pak y primi henter e mezcla aki bon den full e pampuna y bolbe hinc’e den forno pa 10 – 15 minuut te ora cu tur cos pampuna y e cuminda paden di e pampuna ta bon keinta.
Mientrastanto klop e resto di e lamunchi cu e Tahini y e resto di garlic (opcional) y suficiente awa pa traha e dressing.
Sirbi e Pampuna meymey di e mesa, decor’e cu e simiyanan di granaatappel y e dressing; of manera ta desea.
Ta combina bon cu:
Batata gerooster cu paprika
Spruitjes gerooster cu Chilli pepper
Berdura gerooster cu Thyme


text:
Ta mansu ta un virtut fundamental di bida i e no kemen ku bo ta moli, bobo ni nada di esei. Ta mansu ta un forsa, un forsa sobrenatural. Solamente e mansunan ta logra ta fuerte den e situashonnan difisil:
• Pa vense luchanan;
• Pa no kai den provokashonnan;
• Pa wanta e ira i no eksplotá;
• Pa rechasá e desel di tuma vengansa;
• Pa pensa i tuma e aktitut korekto den e momentu korekto.
Kemen, ta mansu ta un trankilidat pa nos alma pues e ta evitá hopi problema.
TRANKIL, bo a deskubrí ku bo no ta mansu! Nos por ‘siña’ e virtut aki, wak kon:
Tuma mi yugo riba boso skouder i siña di Mi, pasobra Mi ta mansu i humilde; i boso lo haña sosiegu.
Mateo 11:29
Mi ta keda sorprendí i mes ora felis ora mi konosé e kurason mansu i humilde di Hesus pa trata nos. Si no tabata asina, Pedro lo a tende basta gritu, pa kousa di su erornan. Tomas lo mester a wòrdu ekspulsá despues di su teribel inkredulidat i nos lo mester a wòrdu destruí kaba.
Ta pa e motibu ei ku e propuesta di Hesus no ta solamente pa nos bin disfrutá di Su kualidatnan, pero pa nos ta manera E den e mundu yen di pruebanan ku nos ta biba den dje.
Ku awe nos tin reakshonnan ku ta reflehá nos Salbadó.
I si bo stòp di bringa i odia? Pa asina eksperimentá kon pa ta mansu?


text:
ELEMENTARY
LEAGUE
Informacion
Dia y Orario di les:
Diabierna: 3.30 - 4.30 4.30 - 5.30
Reglanan:
-
Yega na ora. Si e mucha yega 10 minuut laat, e no por participa mas na e les di e dia ey.
-
No trece e mucha demasiado trempan, ni busc'e mucho laat. Prome y despues di les tin supervision pa 15 minuut so.
-
Laga e mucha bisti paña adecua pa landa y bin cu su mesun materialnan (goggle, serbete, cap). No short mucho grandi pa mucha homber, no bikini pa mucha muhe.
-
Si e yiu tin cabey largo, esaki mester ta mara of den un cap.
-
Regla di pool ta cu mester tuma un ducha prome cu drenta pool.
-
No ta permiti pa core rond di pool, ni bula den pool prome cu les.
-
No trece articulonan di balor. Club no ta responsabel pa e perdida di ningun obheto. Si e yiu ta bisti bril, laga esaki den auto of den un tas bou afdak.
-
Ta scucha y sigui instruccion di e instructornan y ta respeta e instructornan.
-
Si mayor ta desea pa keda observa les, por haci esaki, sinta riba tribuna. (Mayornan NO MAG subi pool deck )
-
Si mayor ta desea di papia cu e instructor tocante progreso di e yiu, gustosamente e instructor por haci esaki despues di les.
-
Den caso cu e yiu tin kebrante di salud of ta stroba pa bin, yama y cancela via number: 5613767. (juffrouw Carolina Arends ) of 5927028 (Juffrouw Sharissa Dirksz )
Examen:
-
Ta efectua e pago pa e examen pa diploma, un luna adelanta, despues di consulta cu e instructor.
-
Si resulta cu e yiu ta malo riba dia di examen, e mester presenta cu un carta di dokter pa constata esaki y mantene su chens pa pasa examen. Den caso cu e no presenta cu un carta di dokter, e lo mester paga pa e examen/diploma di nobo. No ta debolbe placa y no ta haci excepcion.
Sistema di pago:
-
Ta paga adelanta un suma di afl. 15,-- di registracion.
-
Ta paga e contribucion mensual di afl. 50,-- pa luna adelanta te cu dia 5 di cada luna. Si e pago ta efectua mas laat cu dia 5 di e luna, lo cobra 5 florin extra.
-
Si ta debe mas cu 2 luna e mucha no lo por participa na e lesnan. Si tin cuenta habri, e mucha no lo por participa na examen.
-
Por efectua e pago via nos cuenta bancario.
-
Bank Account number. Aruba Dolphins Zwem Vereniging CMB : 22781308
-
Corda Pone Nomber + Fam di yui, Zwemles


text:
Noticia
Establecimento di cafetaria den MFA
Bo ta interesa pa establece un cafetaria sea na MFA Noord, MFA Sta. Cruz of MFA Savaneta? Establecimento di un cafetaria den MFA tin como meta pa crea un luga y un ambiente agradabel caminda clientenan por disfruta di algo di come y bebe mientras ta warda riba servicionan den MFA. E documento “Terms of […]
Bo ta interesa pa establece un cafetaria na MFA Sta. Cruz?
Interesadonan por pasa MFA Paradera durante ora di trabou y busca e documento TOR pa haya mas informacion of yama 281-0005.
Ayudo Aangifte Inkomstenbelasting 2017
Diahuebs 30 di augustus Departamento di Impuesto lo ta na MFA Paradera pa yuda yena Aangifte di Inkomstenbelasting 2017.
Pago di Bijstand
Diasabra 11 di augustus 2018, lo tuma luga pago di bijstand na MFA Paradera for di 8.00 am pa 12.00 pm.
Prome siman di Nochi di Pelicula exitoso
Bureau MFA por mira atras na un prome siman di Nochi di Pelicula exitoso. Durante e siman aki a pasa e pelicula Coco na MFA Noord, MFA Paradera y MFA Savaneta cu salanan yen y cu entretenimento. Esaki ta un evento gratis pa nos muchanan di bario y becindario durante e periodo di vakantie grandi. […]
Bureau MFA cu anochi informativo “Prevencion di Crimen den Bario”
Bureau MFA conhuntamente cu Cuerpo Policial Aruba ta invita bo pa atende un anochi informativo encuanto “Prevencion di Crimen den Bario”. E anochi informativo aki lo tuma luga na tur tres MFA cuminsando e siman aki dia 6 di juni na MFA Noord, sigi pa MFA Paradera dia 13 di juni y MFA Savaneta dia […]
Bo ta interesa pa establece un cafetaria na MFA Paradera?
Desde 18 di mei por pasa busca e “Terms of Reference” (TOR) cu mas informacion. Dia 1 di juni lo tuma luga un mainta di informacion pa 10or di mainta na MFA Paradera, sigi pa e destaho publico cu lo tuma dia 8 di juni pa 10or di mainta. Pa mas informacion yama 281-0005.
Uitbetaling di Bijstand na MFA Paradera, diasabra 9 juni 2018
Diasabra 9 di juni 2018, lo tuma luga pago di bijstand na MFA Paradera for di 8.00 am pa 12.00 pm.
Uitbetaling di Bijstand na MFA Paradera, Diasabra 10 maart 2018
Diasabra 10 di maart 2018, lo tuma luga pago di bijstand na MFA Paradera for di 8.00 am pa 12.00 pm.
MFA Paradera lo ta sera 25 y 26 Januari 2018
MFA Paradera kier participa cu 25 y 26 di Januari 2018 lo ta sera pa publico. Esey nifica cu tur organisacion cu ta ubica den MFA Paradera lo ta sera riba e fechanan menciona. Dia 25 di Januari lo ta sera enconeccion cu Dia di Betico. Dia 26 di Januari lo ta sera dor cu […]


text:
Pèrdida di señorita no ta nifiká ku tabatin relashon seksual
Fuente: noticia 360
WILLEMSTAD.- E defensa di pareha Oomen, den e kaso aki abogadonan mr. Bokkes i mr. Blonk, a basa su mes pa gran parti riba rapòrtnan di dòkter i konklushonnan ku por a saka a base dje rapòrtnan aki. Den e kaso aki por ehèmpel, e víktima prinsipal R. a ser kontrolá dor di un ginekólogo i esaki a konstatá ku R. su vagina ta den tal estado ku por konkluí ku e tabatin un penetrashon (6 uur) ku no ta algu resien. Banda dje echo ku esaki ta laga espasio pa penetrashon, tambe t’asina ku e echo ku e no ta señorita mas no tur biaha mester nifiká ku tabatin penetrashon. E lo por a surgi di un òf otro forma, p.e. dor di kore kabai, sierto movementunan den gimnasia.
Segun mr. Blonk, datonan médiko hopi biaha inhustamente ta ser mirá komo señalnan di abusu seksual. Un persona/mucha por tin skeer chikí rondó di su anus, klèpnan vaginal ku ya ta tira afó, òf matris ku tin skeer chikí. Ningun di e señalnan aki nesesariamente ta síntomanan di abusu seksual. No opstante esaki nan sa okashoná pániko, sigur si un profeshonal ku no ta spesialisá den leshon ta konfirmá e sospecho di abusu, manera den e kaso aki. Ta p’esei ta masha importante pa e diagnóstiko ser verifiká. Ta p’esei ta bon pa e síntomanan ser deskribí kuidadosamente i preferiblemente nan ser fotografiá. Tambe ta nesesario pa dòkternan argumentá nan diagnóstiko. I den esaki segun mr. Blonk, Ministerio Públiko a faya. Por sierto, dr. Moses no a laga espasio pa a duna un ‘second opinion’ dor di otro profeshonalnan.
Echo ta ku e hobensita no ta señorita mas, pero no por bisa ku ta Marco Oomen tabata e kulpabel. Tabatin e sospecho fuerte kaba ku R. tabata seksualmente aktivo, i esei mes tabata e motibu dikon famia Oomen a disidí di dun’é un ‘prikpil’ riba rekomendashon di nan dòkter di kas. Di kontestanan ku R. a duna na polis por konkluí ku e tabata seksualmetne aktivo na Surnam.
Es mas, segun abogado Blonk na òktober 2012 dr. J. Capello, kende ta un eksperto riba tereno aki, a ser skuchá na hues komisario. Den e kaso aki dr. Capello a duna di konosé ku no por konkluí sin mas ku si un mucha a pèrdè su señorita, ku den su kaso lo tabatin penetrashon. Den su splikashon el a mustra ku den ginekologia tin un termino ku yama ‘paalverwonding’, ku por surgi komo konsekuensha di un trouma dor di esfuersonan físiko serka un mucha muhé. Den e kaso por pensa riba entre otro korementu di kabai, turnen òf práktika di kualke otro deporte. Uso di tampon tambe por kousa un trouma asina.
Segun e abogado, den kaso di otro víktima S., anteriormente su mayornan no tabata kere loke e ta bisa, pero diripiente nan a kere su historia despues di dos aña ku nan a bin sa di deklarashon di e otro muchanan. S. a yega di bisa su mama ku Marco lo a abusá di dje, pero e mama nunka a entregá keho, presisamente pa motibu ku S. ta gaña hopi. Si pone deklarashonnan di e diferente testigunan banda di otro, por mira ku tin kontradikshonnan grandi.
E abogado a konkluí ku, teniendo kuenta ku konklushon di ekspertonan den kasonan aki, i teniendo kuenta e kontradikshonnan ku tin den deklarashon di testigunan, e ta kere ku su kliente, Marco Oomen mester ser deklará liber di tur persekushon penal
Fuente: noticia 360


text:
Entrega di dokumento Memorandum of Foreign Trade Regime Curaçao na Minister Cijntje di Desaroyo Ekonómiko
Entrega di dokumento Memorandum of Foreign Trade Regime Curaçao na Minister Cijntje di Desaroyo Ekonómiko
Geplaatst op 11 October 2021 dor di Ministerio Desaroyo Ekonómiko
Kòrsou ta un stap mas serka di bira Miembro Independiente den World Trade Organization.
WILLEMSTAD – Djabièrne 8 di òktober 2021, Minister di Desaroyo Ekonómiko sr. Ruisandro Cijntje a risibí e asina yamá Memorandum of Foreign Trade Regime (MFTR). Presidente di Komishon Permanente pa Komèrsio Internashonal i Relashonnan Ekonómiko Internashonal, sr. Caryl Monte, a entregá esaki durante di un momentu seremonial. E dokumentu akí a bai pa World Trade Organization (WTO) na ougùstùs último, den kuadro di akseso di Kòrsou komo miembro independiente den e organisashon mas importante, ku ta atendé ku reglanan di Komèrsio Internashonal na Mundu.
Aktualmente WTO ta konsistí di 164 pais miembro. Segun e prosedura di WTO e miembronan akí ta bai repasá e MFTR di Kòrsou ku ta deskribí tur loke ta maneho-, lei- i regulashonan ku ta aplikabel na Kòrsou riba tereno di komèrsio, esta importashon i eksportashon. E MFTR ta e dokumentu di mas kompletu aktualmente di tur loke ta aplikando i lo bai apliká riba tereno di importashon i eksportashon aki na Kòrsou. E paisnan miembro – a base di nan komentarionan – lo indiká kiko mester tene kuenta kuné i unda mester adaptá, ta mas skèrpi of tin ku renobá maneho i/òf lei pa asina garantisá ku komèrsio ta transparente, hustu, étiko i balansá (e asina yamá ‘level playing field’).
E Memorandum of Foreign Trade Regime ta un esfuerso konhunto di un tim di profeshonalnan lokal ku pa mas ku un aña a traha huntu pa kompilá tur informashon, di forma ku WTO por sigui fasilitá e proseso pa Kòrsou su miembresia independiente. Profeshonalnan di MEO, Douane i tambe ekspertonan riba e tereno di Komèrsio Internashonal i Ekonomia, tantu paden komo pafó di gobièrnu, a kontribuí na e kontenido.
Durante di e último aña i mei, i tambe mei mei di e pandemia di COVID-19, mas di 75 ámtenar di diferente ministerio i organisashonnan ku ta forma parti di e kadena di komèrsio internashonal na Kòrsou, a risibí kapasitashon (di forma virtual) serka ekspertonan di WTO riba áreanan manera negosiashon, reglanan di origen, eksportashon i importashon di produktonan, servisio i propiedat intelektual. Minister Cijntje di Desaroyo Ekonómiko a gradisí tur esnan ku a traha riba e dokumento i ku tin hopi tempu ta trahando pa logra e meta akí. Segun minister Cijntje ta esensial pa nos sigui hasi tur loke ta nesesario pa Kòrsou su ekonomia logra bai dilanti. Kòrsou tin hopi reto i hopi barera. Mester sigui traha huntu pa kibra i pasa riba tur barera.
E trayekto pa miembresia independiente den WTO ta keda ehekutá pa e Komishon Permanente di Komèrsio Internashonal i Relashonnan Ekonómiko Internashonal instituí na Sèptèmber 2017. E ta un komishon multidisiplinario i tin un presidente ku ta independiente i eksperto riba e tereno. Banda di esei, diferente organisashon i ministerio ta enbolbí den e komishon permanente manera Ministerio di Desaroyo Ekonómiko (MEO), Ministerio di Finansa representá pa Douane, Directie Buitenlandse Betrekkingen di Ministerio di Asuntunan General (AZ), Ministerio di Desaroyo Sosial, Labor i Bienestar (SOAW), Ministerio di Salubridat, Medio Ambiente i Naturalesa (GMN), FTAC i Bureau Telecommunicatie & Post (BTP). Presidente di e Komishon Permanente ta e negoshadó prinsipal pa Kòrsou den WTO i tambe pa e Akuerdonan Komersial Bilateral ku paisnan den nos region.
Klek aki pa e historia tras di Kòrsou su aplikashon pa bira miembro di WTO.


text:
Riba enkargo di Entidat Públiko Boneiru, Banko Mundial a inisiá un investigashon tokante potensial senarionan di kresementu sostenibel pa nos isla. E investigashon lo brinda Kolegio Ehekutivo sosten na momentu di hasi eskohonan stratégiko relashoná ku desaroyo sostenibel. Kolegio Ehekutivo ta duna balor na optené mas i mihó konosementu pa loke ta trata e potensial senarionan akí pa tuma desishonnan bon fundá pa futuro di nos isla.
A forma e investigashon a base di un seri di sup-investigashon; un kolekshon di data, análisis i un enkuesta (personal i online) bou di habitantenan tokante kon nan ta pensa tokante nan isla. Tambe ta bini entrevista ku ekspertonan i stakeholdernan riba diferente tereno den nos komunidat. Banda di esei den e di tres kuartal ta bini seshonnan di informashon pa papia tokante e promé resultadonan for di e diferente sup-áreanan. Ku e resultadonan Entidat Públiko Boneiru ke hasi evidente kua eskoho lo tin kua efekto riba desaroyo di nos isla. E metanan relashoná ku esaki ta pa via instrumentonan di midimentu ophetivo mehorá kalidat di bida di nos habitantenan, manehá e patrimonio natural i kultural di nos isla na un manera korekto i hasi e efektonan di turismo riba nos isla komprendibel i transparente.
Entretantu a kuminsá ku e kolekshon di data i e promé entrevistanan di Banko Mundial ku ekspertonan i stakeholdernan a tuma lugá. Tambe durante e siman tras di lomba un tim di Banko Mundial a kapasitá enkuestadónan lokal pa personalmente pasa den e lista di pregunta serka habitantenan. Aparte di esaki e lista di pregunta akí ta optenibel online i lo distribuí esaki via sms. Lo trata tur kontesta riba e enkuesta den un forma estriktamente konfidensial.
‘Ta di gran importansia ku Boneiru ta desaroyá su mes na un manera duradero i responsabel. Nos ta na un punto krusial i a base di bon informashon nos mester tuma desishon bon pensá pa futuro di nos isla. Pa por tuma e desishonnan akí, ta importante pa disponé di dato i konosementu korekto. Pa e motibu akí nos ta hopi kontentu ku Banko Mundial tabata dispuesto pa hasi e investigashon akí i nos ta ansioso pa mira e resultadonan’, segun Hennyson Thielman, diputado di Desaroyo Ekonómiko, Turismo i Finansa den Kolegio Ehekutivo di Boneiru.
Diputado James Kroon, (Infrastruktura i Medio Ambiente): ‘Nos ta mira nos isla krese i nos sa ku ta importante pa hasi eskoho konsiente pa futuro. E investigashon akí ta bai yuda nos ku esei. Mi ta hopi kontentu ku Banko Mundial no ta bai enfoká solamente riba turista ku ta bishitá nos isla, pero tambe riba nos habitantenan i e impakto ku e kresementu akí tin riba nan.’
E ‘Technical Assistance Program for Disaster Risk Financing and Insurance in Caribbean Overseas Countries and Territories (OCTs)’ (Programa pa asistensia tékniko pa loke ta trata finansiamentu i seguro di riesgonan di kalamidat na Paisnan i Teritorionan Ultramar (LGO) karibense) ku Union Oropeo ta finansiá, ta paga pa gastunan di e programa. E ‘Global Facility for Disaster Reduction and Recovery (GFDRR) (Institushon mundial pa redukshon di riesgo di kalamidat i rekuperashon) ta manehá e programa. GFDRR ta forma parti di e Resilience, Sustainable Energy and Marine Biodiversity Program (RESEMBID) (Programa pa resiliensia, energia duradero i biodiversidat marino), ku e Paisnan i Teritorionan Ultramar den Karibe ta ehekutá.
Gobièrnu di Boneiru ta invitá tur habitante di Boneiru pa yena e enkuesta i di e forma akí laga nan bos resoná. Pa akomodá e diversidat den nos komunidat boneriano, e enkuesta lo ta disponibel na kuater idioma: hulandes, papiamentu, spañó i ingles. Esaki ta e lenk pa e enkuesta: https://bonairegov.com/pa/habitante/enkuesta-banko-mundial


text:
KRALENDIJK – Ofisina di Turismo a rekonosé 7 huespet mas komo embahadornan di Boneiru. A entrega seis medaya di oro i un medaya di bròns. Esaki nan a wòrdu entrega den e siguiente manera; John & Susan Cuirczak ku ta bishitando pa 21 aña konsekutivo. Sharon Doung, James & Deborah Mensap tambe ku ta bishitando Boneiru pa 21 aña konsekutivo. Harry & Sherry Mitchell ku ta bishitando Boneiru pa 10 aña konsekutivo.
Pa TCB Helen Mercera i Morelia Evertsz a hasi entrega di medaya i sertifikadonan korespondiente. Riba potret nan por apresia nos embahadornan.


text:
Asociacion di Mayor Sonrisa y Stichting Trampolin pa Trabao kier a felicita Cede Aruba conhuntamente cu Oranjefonds pa cu Aruba Doet 2014. E aña aki Centro Sonrisa y Stg. Trampolin pa Trabao a participa den e projecto di Aruba, dunando oportunidad na esnan interesa pa bin duna un man na ambos lugar.
Como projecto pa Arubadoet 2014 Centro Sonrisa tabata tin e trabao di cambia e waya di cura, mirando cu algun parti di e hekinan esakinan tabata tin buraco. Cual tabata haci peligroso pa e clientenan di Traimerdia Sonrisa. Centro Sonrisa kier a agradece ‘Hot Coco Group’ cual tabata studiantenan di Colegio EPI unit Hospitality and Tourism.
En cambio Stichting Trampolin pa Trabao tabata como projecto di expande e green house cu ‘aquaponic’, planta simiya, planta mata nobo y drecha e green house. Tambe Trampolin tabata tin un parti di embeyesimento di nan gebouw. Unda cu a wordo planta yerbe dilanti e gebouw, a cambia e tera pa e matanan dilanti. Trampolin kier a agradece Parlamento Hubenil y MedWork Caribbean cu a elegi Trampolin pa Trabao cu nan instancia pa contribui cu nan trabao voluntario pa Arubadoet!
Stichting Trampolin pa Trabao ta un projecto cu a sali for di e Asociacion di Mayor Sonrisa, cual tin como meta stimula e parti di integracion di e clientenan cu limitacion den e sector laboral. E gebouw di Stichting Trampolin pa Trabao lo funciona como un Café unda cu e clientenan cu limitacion mes lo zorg pa sirbi, cushina y bende. Directiva di Stichting Trampolin ta spera cu pa e aña aki mes lo por habri ‘Café Trampolin pa Trabao’.
Asociacion di Mayor Sonrisa conhuntamente Directiva di Stichting Trampolin pa Trabao kier a agradece tur voluntario cu a yuda durante Aruba Doet, al igual cu Burger King Aruba, Tropical Bottling, Albo, Romar Trading, ETIOB, Fantastic Garden, Retraco, Santa Rosa, Aruba Conciente, Don Jacinto Cafe y Aruba Wine and Dine cu sin nan nos projecto durante Arubadoet no por tabata un exito!


text:
ORANJESTAD: – Manera anuncia anteriormente, Minister di Husticia Arthur Dowers tabatin riba su agenda pa diaranson un reunion cu tur “stakeholder” envolvi den Maneho di Adiccion, cual cartera tambe ta cay bao di su ministerio pa e periodo di gobernacion 2013-2017.
Minister Dowers a invita, ademas di e gremionan activo den tur area y disciplina di rehabilitacion, tratamento, resocialisacion, etc. di adictonan, tambe Cuerpo Policial, Serlimar, DOW y City Inspector.
Tur e gremionan invita tin e posibilidad y capacidad pa interna y/of atende cu personanan adicto, Minister Dowers a bisa. E otro organisacionnan ta forma parti di e sistema di apoyo (support system) den e lucha contra adiccion, el a añadi.
E mandatario a splica cu e meta principal di e encuentro tabata pa combersa tocante e acercamento y maneho pa cu adictonan ambulante (choller) cu lo wordo aplica na 2015. Minister Dowers a subraya cu lo traha mas proactivo compara; e ta kere den y boga pa tur e organisacionnan uni forsa, coopera y traha hunto pa asina aumenta e posibilidadnan pa e adictonan por wordo interna y haya e cuido adecua.
E beneficio grandi di trahamento hunto ta cu lo por yega na un bon reparticion di e tareanan y peso di e trabao, segun Minister Dowers. El a splica cu hunto lo traha na un forma multidisciplinario, unda cu lo por bin mas specialisacion den e tipo di tratamentonan cu ta wordo ofreci y por amplia e servicionan specialisa di acuerdo na e necesidadnan di e diferente tiponan di pashent.
Minister Dowers a splica cu tambe lo bay atende cu e situacion di desperdicio y sushi den centro di ciudad, como cu a bin nota cu tin un grupo chikito di comerciante cu ta na e rais di e problemanan existente. El a bisa cu lo bin cu un maneho specifico pa sushi y cu comerciantenan den e area lo wordo informa di e maneho aki. E titular di husticia a bisa cu esunnan cu tuma e decision di no mantene nan mes na loke ta keda palabra lo ricibi procesverbaal cu un boet considerabel.
Den e temporada nos dilanti lo bin un limpiesa grandi, lo acerca adictonan ambulante pa acepta di bay den tratamento boluntariamente y lo traha riba interna esunnan cu no ta scoge pa tuma un tratamento pero ta sigui causa molester riba caya pa medio di “onder curatelestelling”. Minister Dowers a bisa cu ademas lo percura tambe pa intervencion pa e personanan cu tin mas bien un malesa sikiatrico cu a causa y conduci na nan drogadiccion, unda cu lo busca pa interna nan pa nan haya e tratamento y guia adecua.
Minister Arthur Dowers ta pidi pa tur hende duna di nan banda y contribui na e trabao cu mester wordo haci pa tin e miho resultadonan na beneficio di henter comunidad di Aruba.


text:
Amerigo Vespucci
Amerigo Vespucci (n. 9 di mart 1454 na Florenza - f. 22 di febrüari 1512 na Sevilla) ta un bankero, diplomátiko i deskubridó italiano. E nòmber di kontinente Amérika ta derivá di su nòmber.
Biografia[editá | editá fuente]
Vespucci a lanta na Florenza i despues e tabata dirigí un banko dje famia riku De Medici na Lisboa. E famia De Medici tabata konosí na Florenza entre 1434 i 1737, dor dje famia ei na aña 1500 Florenza a bira sentro kultural di Oropa. Amerigo Vespucci a kuminsá su biaha nan di ekspedishon entre 1497 i 1504 den òrdu di Spaña i Portugal.
Ekspedishon den Karibe[editá | editá fuente]
Na aña 1499 Amerigo Vespucci den kompania di Alonso de Ojeda (1470-1513) i Juan de la Cosa riba nan ekspedishon den Karibe nan a blo riba e islanan chikitu na kosta dje kontinente Sur Amérika.
Na Boneiru nan a haña kontakto k'e indjannan. Amerigo a deskribí nan komo indjannan komedó di blachi palu, suponiendo ku indjannan ei lo tabata kou riba blachi palu di stòki pa kita set o pa limpia nan djente nan. Na Boneiru nan no a haña oro o plata, nan a sigui biaha den direkshon di Kòrsou, Aruba i Coro.


text:
WILLEMSTAD — Manera ta konosí, algun dia pasá, e selekshon di Kòrsou su ‘Little League’ beisbòl, a titulá kampion latino amerikano. Komo parti di gradisimentu i selebrá e echo aki, awe djabièrnè lo organisá un tremendo parda pa e hóbennan di Little i tambe esunan di Minor. E karavana lo sali Sambil pa 4’or atardi i lo bolbe bèk pa 6:30, unda e muchanan di e respektivo selekshonnan lo tin e oportunidat pa bai wak i disfrutá di un pelíkula pa kortesia di Cinemark. Durante di e e ruta e hóbennan lo haña trit di General Catering ku ta prepará su delisioso pasapalunan.
E ruta ta kore di e siguiente forma:
Sali Sambil i subi EEG rumbo pa rotònde na Juliana Dorp i subi Jan Noorduijnweg kore te na final pa despues subi Rooseveltweg i drenta W. Churchillweg bai pasa via Rio Canario, Biesheuvel, rotònde Juancho Evertsz (zuikertuin) bai Saliña. Punda, Sali Punda bai bek Saliña i bai Caracasbaai unda lo stòp pa 20 minüt. Despues ta bin bèk abou pa subi Sta Rosaweg, Gosieweg, Schottegatweg, Otrabanda, Rooseveltweg i bai finalisá na Sambil. Nos ta spera ku un i tur por sali i para kantu di kaminda pa kuminda nos hóbennan i laga nan sinti ku nan ta nos héroenan.


text:
Diesinku supermerkado aki na Boneiru ta partisipá na e proyekto aki. Mensualmente ta nota prèis di 60 produkto básiko na e supermerkadonan aki. Ta kompará e prèisnan aki pa asina yega na un lista di klasifikashon.
Meta di e proyekto aki ta pa konsientisá e konsumidó riba e diferenshanan di prèis den e supermerkadonan. Pagando bon tinu riba prèis di produktonan pa konsumí, e konsumidó ta skapa sèn ora di hasi kompras.
Hopi konsumidó ta haña ku gobièrnu mester pone un prèis máksimo riba sierto produkto. Sinembargo si esaki sosodé, e pregunta grandi lo ta si esaki lo kondusí na un nivel di prèis redusí generalmente. Realidat ta ku medidanan asina ta stroba merkado liber pa funshoná bon i no ta benefisiá e konsumidó. Ku merkado liber, supermerkadonan por kompetí ku otro stipulando prèisnan mas abou. Si e konsumidó skohe pa e supermerkado ku e mihó prèis e otro supermerkadonan tambe lo bai adaptá nan prèis.
Un otro meta di e proyekto “komparashon di prèis” ta pa krea mas transparensha di moda ku e konsumidó por skohe konsientemente pa e prèis mas kumbiniente. Hasiendo esaki e konsumidó mes ta influenshá funshonamentu di e merkado.
Na inisio di e proyekto pa kompará prèis a tene un enkuesta bou di e konsumidónan aki na Boneiru pa tin un midí di konosementu di konsumidó na punto di salida (‘nulmeting’). Den luna di yüli 2019 a tene e di dos enkuesta pa asina mira si e konsumidónan konosé i ta hasi uzo di resultado di e proyekto komparashon di prèis i tambe pa Unkobon haña un indikashon di e efekto.
Ku resultado di e enkuestanan lo hasi un evaluashon pa asina disidí ku lo kontinuá den 2020 ku e proyekto “komparashon di prèis”.
Durante e un aña di eksistensha di e proyekto por a nota basta movehon riba e lista di klasifikashon. Warehouse Bonaire a mantené e promé lugá durante henter aña. Ultimo lunanan no a bin kambio den e top 5. Remarkabel ta, ku tin menos diferensha entre e supermerkado mas karu i esun mas barata
Esaki pa motibu ku e supermerkadonan a amplia nan inbentario ku produktonan mas ekónomiko. Asina e konsumidó tin mas eskoho i por skohe e produkto ku mihó prèis.
Den luna di ougústús aki e diferensha entre nr. 1 Warehouse Bonaire i nr. 2 Wing Cheung a baha konsiderabelmente. Den luna di yüni 2019 e diferensha den e indèks tabata 15 punto. Den luna di ougústús esaki ta 5 punto. E otro supermerkadonan ku a subi di posishon riba e lista ta: New World Minimarket na Antriol, Zhung Kong Supermarket na Hato, Dragon City Supermarket na Antriol, van den Tweel Supermarket i Jia Xing Supermarket na Nikoboko Nòrt.
Riba e wèpsait www.unkobon.org por mira tantu e lista di e komparashon di prèis komo e “spreadsheet” ku tur prèis y informashon di e supermerkado partisipante. Tambe por mira fasilmente kua supermerkado tin e produkto mas barata di den e makutu.


text:
ORANJESTAD - 1 september 2021. Segun resumen di awe 48 persona a recupera y un total di 75 caso nobo di COVID-19 a keda registra cual 5 ta no-residente y 70 ta residente. E cifranan aki ta representa un 'Positivity rate' bou di nos residentenan di 26%. E cantidad di casonan activo di COVID-19 pa awe ta 628 y cantidad di fayecidonan relaciona cu COVID-19 ta 146.Datos di COVID ta ilustra casonan nobo cu un average semanal di 62 caso pa dia y un average di 'positivity rate' semanal di 25% pa dia.
Actualmente na Aruba tin 48 persona interna debi na COVID di cual 14 ta den ICU y 34 riba piso general y na Colombia tin actualmente 16 persona den Cuido Intensivo.
DATOS;
For di comienso di juli cu DELTA a haci su introduccion na Aruba por observa cu lamentablemente 39 persona na Aruba a perde e bataya contra e virus di COVID-19 di cual 6 tawata vacuna y 33 no tawata vacuna. Den e grafico adhunto por observa tambe con e variante Delta a percura pa un cantidad record di 'opnames' den hospital compara cu data for di maart 2020.


text:
Aktualmente nos ta pasando den tempunan difísil kaminda e kasonan di COVID-19 ta sigui oumentá na nos isla miéntras ku nos ta drentando temporada pa prepará pa fiestanan di fin di aña. Ta fiestanan importante pa un i tur kaminda nos ta bini huntu pa selebrá ku amigu i famia. E temporada akí ta importante tambe pa ekonomia di nos isla. Nos ta den high season i tin hopi turista ta bishitá nos isla.
Di un banda nos tin nos dianan di fiesta ku ta na kaminda. I di otro banda nos tin e kasonan di COVID -19 ku ta sigui subi meskos ku na otro parti di mundu. Práktika a mustra ku e bakuna ta yuda masha bon pa evitá ku hende kontagiá mester drenta hospital. Pero nos ta mira tambe ku personanan ful bakuná tambe por pega ku e vírùs i pas’é pa otro hende.
Fundashon Mariadal ta hasi tur loke ta den nan alkanse pa duna nos e kuido nesesario. Departamento di Salubridat Públiko tambe ta hasi nan máksimo esfuerso pa tèst esnan ku tin keho i hasi investigashon di fuente i kontakto.
E sifranan di kasonan di COVID-10 ku ta subiendo, ta pone ku trabou di personal di kuido ta kontinuamente bou di un preshon kresiente. Debí na e kantidat haltu di kaso di kontagio, departamento di Salubridat Públiko ta obligá pa adaptá e investigashon di fuente i kontakto. Personanan ku a pega ku e vírus tin e responsabilidat nan mes pa informá esnan ku nan tabatin kontakto estrecho kuné. E kontaktonan estrecho akí mes mester tuma inisiativa pa bai entretantu den karentena si nan a kore riesgo.
Awe nos tin 210 kaso aktivo. Awor aki di e último kontagionan, 50% di e fuentenan di kontagio no ta konosí. Salubridat Públiko ta ripará tambe ku no ta tur ora personanan ku tin keho òf tabatin kontakto estrecho ku hende ku a pega ku e vírùs ta bai tèst. Mi ta lamentá esaki mashá tantu. Pasó asina mucha i adultonan ku a pega ku e vírùs ta kana rònt i i pega otro hende sin ku nan sa di esei.
Den e simannan ku ta tras di tras di lomba Salubridat Públiko a ripará tambe ku e vírùs ta plama mas tantu den espasionan kaminda tin tiki aire fresku manera na skol òf trabou. Afortunadamente te ku awor e kantidat di hende ku a drenta hospital no ta haltu, pero mirando kon e sifranan ta oumentando, hospital por bolbe yena lihé.
Si nos ke stòp e vírùs di plama nos mester tuma medida. Nos por stòp e vírùs di plama si nos redusí e kontaktonan entre personanan. P’e motibu akí mi a disidí di tuma un par di medida ku ta konta di djasabra 27 di novèmber 2021 te ku djaluna 3 di yanüari 2022. Naturalmente nos lo wak segun tempu ta bai si e medidanan ta sufisiente, i nos lo adaptá e medidanan si e situashon ta eksigí esaki. Mi ta urgi tur dunadó di trabou pa laga nan personal traha mas tantu ku ta posibel na kas, i pa sòru ku nan personal por hasi esaki.
Tin hopi kontagio na skolnan tambe. Skolnan ta hasiendo todo por todo pa tene e kantidat di kontagio mas abou posibel. Nan ta traha por ehèmpel ku grupo fiho den klas i ta evitá mas tantu ku ta posibel kontakto entre mayornan i mener i yùfrou di skol. Nan ta laga aire fresku pasa regularmente den klas.
A disidí huntu ku skolnan ku 17 di desèmber ta e delaster dia di skol pa e aña akí.
Mi ke pidi un i tur ku ta risibí bishita na kas pa den e tempu benidero no hasi esaki paden sino pafó di bo kas, por ehèmpel den balkon. E kantidat máksimo di hende ku bo por risibí na kas òf na playa, kunuku, ta 10 persona inklusive esnan ku ta biba huntu ku bo na kas.
Entrante 27 di novèmber den tur lugá públiko esnan presente ta obligá di bisti tapaboka den espasionan paden. Profeshonalnan ku un profeshon di kontakto ta obligá pa entrante djasabra awor nan bisti tapaboka durante trabou.
Tokante evento organisá mi ke bisa lo siguiente. Ta permití pa tene eventonan organisá ku un máksimo di 100 hende. Por tene e eventonan solamente pafó. No ta permití mas pa públiko baila òf kanta durante e evento. Esakinan ta aktividat di riesgo haltu ku no ta pas ku e situashon serio ku nos ta den awor.
Hóreka tambe mester tene su mes na e reglanan ku mi a menshoná. Den establesimentunan di hóreka públiko no tin mag di baila òf kanta ni pafó ni paden. Durante un evento organisá i den establesimentu di hóreka, públiko mester ta sintá na un lugá fiho.
Eventonan deportivo por sigui. Si ta tene evento deportivo paden, públiko no por ta presente. Si e evento deportivo ta pafó, 50% di públiko tin mag di ta presente.
Den e dianan benidero nos ta bai invitá representantenan di hóreka i organisadónan di evento, i organisashonnan di deporte pa nos papia riba e tema akí mas en detaye.
Entrante 27 di novèmber 2021 ta introdusí karentena obligatorio di sinku dia pa hende ful bakuná i no ful bakuná ku tabatin kontakto estrecho ku un hende ku a pega ku e vírùs di corona, òf ta biba den e mesun kas ku e persona akí. Esaki ta segun instrukshon nobo di Rijks Instituut voor Volksgezondheid en Milieu, RIVM. Despues di sinku dia e hende ku ta den karentena mester bai tèst na departamento di Salubridat Públiko. E persona por sali di karentena si resultado di e tèst ta negativo. Un hende ku tèst positivo mester keda kas den isolashon i sigui instrukshon ku e haña di Salubridat Públiko.
Dunadónan di trabou por tuma kontakto ku SZW si nan tin trahadó ku no por bin traha komo ku nan ta den karentena obligatorio òf a pega ku e vírùs.
Entrante 30 di novèmber 2021 e kondishonnan pa biaha pa Boneiru ta kambia. For di e dia akí biahero ku ta ful bakuná i ta biaha pa Boneiru por skohe pa hasi un tèst antigéniko 24 ora promé ku salida òf un PCR-tèst 48 ora promé ku salida. Pasaheronan ku no ta bakuná òf no ta kompletamente bakuná ku ta bini Boneiru mester hasi e PCR-tèst 48 ora promé ku nan biahe. Te ainda ta asina ku biaheronan ful bakuná ku ta biahe entre e islanan ruman no tin nodi di tèst pa biaha pa Boneiru. Nan mester yena e deklarashon di Salubridat Públiko sí promé ku nan biaha.
Por último mi ke dirigí mi mes na esnan ku no ta bakuná. Ta konsiente ku si bo no ta bakuná bo ta èkstra vulnerabel. Si bo tin un problema médiko i bo no ta bakuná bo ta dòbel vulnerabel. P’esei mi ta konsehá bo pa evitá di ta den grupo di hende mas tantu ku ta posibel. Por fabor tene kuenta ku esaki i kuida bo mes bon.
Mi ke pidi tur hende en general pa por fabor mantené distansia di 1,5 meter. I si bo ke topa bo amistat i famianan hasi esaki den aire liber. Nos tur ke pasa nos dianan di fiesta trankil huntu ku nos sernan kerí. I esei por. Tanten ku nos sigui kuida i kumpli ku e reglanan.


text:
Dia 3 di desèmber ROC Mondriaan i Scholengemeenschap Bonaire ta firma un akuerdo di kolaborashon. Den dje nan ta palabrá pa traha estrechamente huntu pa fortifiká enseñansa profeshonal na Boneiru. E firmamentu ta ofisialisá inisio di e laso eskolar despues ku, pa masoménos dos aña kaba, tur dos skol ta interkambiá ekspertisio riba tereno di enseñansa MBO ICT i guia sustansial di stazjèrnan di mbo for di Boneiru den empresa- i institushonnan hulandes. E meta ta pa ekspandé e kolaborashon den direkshon di sektornan di téknika, hospitalidat i servisio empresarial. Komo miembro di e Kolegio di Maneho, Harry de Bruijn ta un di e motornan tras di e laso eskolar: ‘E laso eskolar akí ta bon pa tur dos partido. Nos ta inspirá i reforsá otro ku un meta komun: fortifika enseñansa profeshonal i prepará personal kualifiká na Haaglanden i na Boneiru.’
Estudio IT na Boneiru
E aña tras di lomba Skol pa ICT di ROC Mondriaan i MBO Bonaire huntu a traha duru pa stablesé e estudio Sistema & aparato ICT (promé Maneho di sistema) na Boneiru. Entre otro a organisá lokalnan, ta duna lès i tin konsulta online entre dosentenan di e dos skolnan (teach-the-teacher) i a pone un dosente di ROC Mondriaan disponibel na Boneiru. Tin un papel importante pa Cisco Networking Academie, ku tambe ta invertí den kompra di hard – i software i edukashon. Huntu ku Axians nan ta responsabel pa organisá un lokal pa lès na distansia.
Kore stazje
Un grupo di studiante di MBO Bonaire ta kore stazje kaba na Hulanda, guiá pa ROC Mondriaan. Ruvinia Gomez ta studiante Trahadó pedagógiko kuido di mucha spesialisá ku na e momentu akí ta kore stazje na Den Haag: ‘Ta mashá fasinante pa studia i traha leu for di kas. Pero e guia ta bon i mi ta siña masha hopi!’
Alohamentu i guia/kompañamentu sosial ta den man di Turan Goeloe. Un ke otro a bira posibel ku sosten finansiero di departementu di enseñansa di Boneiru i Ministerio di Enseñansa na Den Haag. Direktor di unidat di MBO Bonaire Liset de Keijzer: ‘Ku e sosten finansiero nos por a entregá e studiantenan ku un kurason trankil na e organisashonnan profeshonal akí. E kolaborashon di durashon largu ku nos ta stablesé awor ku ROC Mondriaan, ta duna nos tremendo oportunidat pa fortifiká enseñansa profeshonal na Boneiru.’
Laso eskolar
Den nan laso eskolar ROC Mondriaan i SGB ta bai traha huntu riba hopi tereno. Dor di interkambiá konosementu i eksperensia riba tantu tereno di kontenido komo tereno organisatorio, partidonan ta siña di otro. Ta bai pa interkambio di método i material di lès, pone lès online disponibel, guia stazjèr i kompartí konosementu relashoná ku sistema di mónitòr studiante (leerlingvolgsystemen).
MBO Bonaire komo parti di SGB, ta un komunidat di skol amplio ku mas ku 2000 alumno i studiante, ku ta ofresé enseñansa den mas ku 30 estudio. Na Haaglanden ROC Mondriaan ta ofresé alrededor di 240 estudio mbo na masoménos 20.000 studiante i ta fasilitá enseñansa i edukashon na un 5000 adulto asina. ROC Mondriaan ta organisá enseñansa na eskala chikí na 26 skol.


text:
E TA ANSIOSO PA TENDE RESULTADO DI E BIAHE AKI.
Komo un pagadó di belasten, mi a sinti e nesesidat pa trese mi opinion publikamente dilanti relashoná ku e delegashon ku ta na Ulanda e próksimo dianan. E komunikado por ta masha kòrtiku mes. Falta di rèspèt total pa e votadó en partikular i pa pueblo en general di Boneiru, pagadó di belasten meskors ku ami. Lo bo puntra bo mes DIKON? Wèl un pueblo ta duna konfiansa na 9 representante pa atendé ku su nesesidatnan básiko di tur dia, ku ta un dak riba su kabes, trabou pa pone pan riba mesa pa su famia, un bon infrastruktura pa brinda un bon servisio, mantenshon kontinuo di e infrastruktura aki pa e por sirbi e komunidat, fasilidatnan pa e por rekreá den su oranan liber i provishonnan adekuá pa esnan vulnerabel den nos komunidat,kualnan ta esnan ku a pèrdè nan trabou, esnan ku ta sufri di defisiensia físikoi/o sigiko, nos grandinan i nos muchanan, i un partisipashon regulá di nos hóbennan ku tin ku bai karga nos futuro i un edukashon formashon pa krea siudadanonan responsabel i bon ekipá pa por asumí puesto i funshonnan klave den nos komunidat. Pa por logra esakinan, despues ku a desmantelá Antia Boneiru a skohe pa un laso direkto, kual e forma ku a yena esaki kategórikamente a keda rechasá via di un konsulta popular(referèndem) dia 18 di dezember 2015. Ku e rechaso aki implísitamente nos representantenan a haña un mandato kla pa atendé e kontenido di e laso direkto, ku pueblo ta eksperenshá komo defisiente, pero mas aun komo un praktika deskriminatorio pa motibunan ku no ta hustifiká ku un gran parti di nos komunidat segun rapòrtnan pa loke ta nivel di nos bida i nos infrastruktura ta hopi atrasá kompará ku loke ta akseptabel den Ulanda Oropeo.
Pueblo lo a spera ku e agènda di e bishita lo a enserá ku Konseho Insular, esta e 9 miembronan ku pueblo a skohe lo a forma un UNION di pensamentu i di akshon pa presentá na su representantenan na Ulanda, esta Tweede Kamer pero tambe na e gobièrnu Sentral na Den Haag un dokumento den kual ta mustra ku rèspèt i a base di igualdat e responsabilidatnan ku Ulanda ta karga den e desaroyo sosial-ekonómiko di nos isla pa atendé ku e arianan ku mi a menshoná. Sinembargo un biaha mas nos komo pueblo tin ku eksperenshá ku e 9 miembronan no por a laga na bandera di partido para un banda i uni tras di e bandera di Boneiru. Un biaha mas nos lo bai eksperenshá ku no tin ni agènda formulá, ni tin informashon kua puntonan ku ta primi ta bai duna prioridat den e bishita aki. No a ni ta brinda e komunidat un perspektiva positivo ku kosnan lo bai kambia riba término korto atrobe riba e arianan ku mi a menshoná.
Loke ta hasi e bishita aun mas débil en frente di Ulanda ta ku tin un kantidat di tarea ku nos a tuma na 10-10-10 ku nos na kas no a atendé ètòl i otronan ku a keda no akabá, Preba di esaki ta ku un biaha mas a sobra miones di dòlar ku no a keda uzá for di e presupuesto di 2020. Bo ta puntra bo mes ku ki kara ta bai pidi maas fondo, ku por sierto ta nesesario pa yega na e kalidat di bida komparbel i akseptabel den Ulanda, miéntras ku e fondonan ku nos tin no ta usa nan adekuadamente.
Mas den Ulanda, ban brasa Ulanda, yena pòtmòni, asfalt ta bai kore, ets. ta resultá di ta nada otro ku bakoba pa kue makaku, pasobra den su bida diario e pueblo no ta sinti ni ta eksperenshá ku e ta mas den Ulanda, ni ku Ulanda a akseptá nos brasé, ni ku te awe su pòtmòni no a yena, ni tampoko ku asfalt ta kore. Loke si e pueblo ta sinti tur dia ta ku tur bario a bai atras pa falta di infrastruktura modernisá, edifisionan di gobièrnu ta den un estado malísimo, ku no por brinda e servisio ku pueblo meresé, su fasildiatnan deportivo ta pésimo, bida a bira karu i preisnan di produkto i servisio ta subi den un forma inkontrolá, pobresa ta asotá mas ku 40% di nos poblashon, nos grandinan ta sklama pa un mihó penshun pa no mester sigui traha trabounan peligroso pa kubri nan gastunan, nos tin sufisiente kas pa pueblo, miéntras ku kasnan partikular ta inpagbel pa un gran parti di nos pueblo. Loke si e pueblo ta sinti i eksperenshá ta kareteranan ta den asina mal estado ku ta parse ku nos no ta den Reino Ulandes( e di 5 pais mas riku di mundu), pero mas bien nos ta biba riba un isla di terser mundo. I asina nos por sigui menshoná un kantidat di asuntunan mas ku bo ta puntra bo mes ku ta esaki ta e benefisionan ku nos a spera ora a konvensé e pueblo pa bai e laso direkto ku e kontenido aki.
Pa tur e rasonnan menshoná, mi no por yega na otro konklushon ku e biahe di e siman aki lo no kontestá e espektativanan ku polítikonan kier krea. Ora nan bin bèk man bashí, un biaha mas e pueblo lo sali desepshoná i desfroudá. Den tur e kaos aki, mi ta karga un speransa, esta ku sikiera un of dos di esnan ku ta den e delegashon, lo usa su tempu pa trese e dolónan, e nesesidatnan di e pueblo dilanti ku ta kai bou di responsabilidat di Ulanda, nan lo ta en todo kaso kumplimentu di palabrashonnan hasí na entre otro e akuerdo di gobernashon di aprel 2010, kualnan ta entre otro
– Un maneho kontrolá di imigrashon
– Un kubrimentu di e retraso riba tereno di infrastruktura den mas amplio sentido di palabra
– Nombramentu di un representante di Boneiru na Ulanda pa defendé interesnan di Boneiru i eleminá e pretenshon ku Ulanda sa mas ku tur hende kiko Boneiru mester.
– Un provishon sosial akseptabel den Ulanda sin usa kada biaha e preteksto di ku nos ta diferenshá for di Oropa. Klima, situashon ekonómiko, distansha i otro argumentunan fofo nunka por hustifiká ku nos nivel di bida ta asina atrasá kompará ku nos kosiudadanonan den Ulanda Oropeo. Manenshon di esaki ta simplemente un violashon di derechonan humano ankrá den diferente tratadonan ku Ulanda ta ko-firmante di nan.
Ami i pueblo lo keda ansioso i kurioso pa mira resultado di e bishita aki di nos delegashon na Ulanda den e próksimo siman. Lo e ta un muhé embarasá ku a pèrdè e yu òf e lo ta un yu nasé morto?


text:
Kralendijk – E klup di natashon Delfins Swimming Club di Boneiru fin di siman a partisipá na un torneo na Kòrsou ku partisipashon di Kòrsou, Panama Aruba i Sint Maarten. Boneiru su tim a duna un kompetensia fuerte i a regresá kas ku tres medaya di Oro dos di Plata i tres di Bròns. Coach Marylou Felida a duna di konosé ku Delfins a logra kibra nan propio record den natashon.
Diputado enkargá ku deporte sr. James Kroon na yegada di e hóbennan a felisitá nan i deseá nan tur klase di éksito pa futuro.
Kralendijk – E klup di natashon Delfins Swimming Club di Boneiru fin di siman a partisipá na un torneo na Kòrsou ku partisipashon di Kòrsou, Panama Aruba i Sint Maarten. Boneiru su tim a duna un kompetensia fuerte i a regresá kas ku tres medaya di Oro dos di Plata i tres di Bròns. Coach Marylou Felida a duna di konosé ku Delfins a logra kibra nan propio record den natashon.


text:
Wild Card Liga Nashonal
- Chicago Cubs a derota Pittsburgh Pirates ku skor di 4-0
Partido di Beisbòl Liga Grandi awe:
Seri di Divishon di Liga Amerikano
- Texas Rangers kontra Toronto Blue Jays
- Houston Astros kontra Kansas City Royals
Kòrtiku:
- E organisashon di Los Angeles Dodgers a laga Jerson Dometilia den libertat. Jerson a keda firma un aña pasa pa e organisashon komo kècher. Sin embargo, Jerson no a hunga niun partido komo kècher den su promé aña di beisbòl profeshonal. Jerson a keda asigná pa e ekipo di DSL Dogdgers den e Dominican Summer League. Akinan mayormente e pelotero di 17 aña a hunga komo segunda base. Den 32 partido e pelotero di Kòrsou a logra un promedio di .192 ku 1 doblete i 1 tripel ku 8 kareda empuha.


text:
Pasco di Resureccion… periodo di refleccion… pakico e jiu di Dios a scoge pa muri na crus?
Kico e kier a bisa nos di berdad? Tin ora mi ta pensa cu e mester kier a duna e hendenan di su tempo un mensahe di amor. Hesus tabata biba den un periodo cu nan tabata mata muchanan chikito riba orden di e mandatarionan. Mescos cu nan tabata mata criminalnan riba crus…
Y awendia, con nos ta para? Ainda ta mata jen di hende den guera rond di mundo riba orden di mandatarionan. Hendenan ta tira otro mata sin motibo algun den diferente paisnan. Kico ta e ehempelnan cu ta pone hende actua asina contra su prohimo?
Nos ta bibando den un mundo cu 10% ta donjo di 90% di e rikesanan. Hendenan ta muri di hamber den un parti di mundo, tanten otronan ta gasta nan placa na luho exorbitante of placernan cu ta corumpi otro ser humano.
Tin ora mi ta puntra mi mes, kico a bay robes cu humanidad. Unda nos a bira e victima di nos propio crecemento sin limite?
Con nos por draai cos bek? Dios lo duna nos un chens pa draai cos bek? Nos ‘kier’ draai cos bek of nos ta keda baila riba e barco di bida te dia e sink mescos cu Titanic?
Podise nos cada un por pensa con nos por resusita, cada un di nos den nos propio grandesa?
Si nos ta traha na imagen di Dios, ya caba nos ta bibando den amor y bendicion, toch? Y awor si nos desvia pa cualkier motibo, podise Pasco di Resureccion por inspira nos pa cada un di nos resusita, no for di morto fisico manera Hesus, pero den e mensahe cu e la laga atras pa mundo.
E mensahe di tur tempo ta un mensahe di amor… Ke hubo, ban ta balente… Ban resusita den amor!!! Abo ta cu cla???…


text: Siman pasa Minister Maduro hunto cu Minister Arends a reuni cu director di Aduana y expertonan di Departamento di Naturalesa y Medio Ambiente riba e Ley di Prohibicion di plastic di un solo uzo. Den practica e implementacion di e Ley tin algun punto cu ta dificulta e trabou di Aduana y esaki ta tarda e proceso di importacion. Pa e motibo aki, Gobierno lo bay presenta un cambio di ley na Parlamento pa por brinda mas claridad riba cual ta e productonan di plastic cu por wordo importa y cual ta wordo considera como plastic di un solo uzo. Algun cambio cu e Ley di prohibicion di plastic di un solo uzo mester por conta cu ne ta, e oportunidad pa haci obheccion (bezwaar) y tambe mester stipula e proceso cu Aduana mester tene na dje ora di destrui e productonan cu wordo tuma den beslag. Hunto cu e cambio di Ley, lo formula un maneho mas eficiente pa asina tur hende por cumpli miho cu e Ley di Prohibicion di plastic di un solo uzo na bienestar di Aruba su medio ambiente.


text: Diamars mainta a drenta informe di un accidente basta fuerte den Caya San Juan Pablo II den Dakota, mesora a dirigi tanto polis como ambulans na e sitio. Na yegada di e patruya na e sitio a bin compronde cu aki dama chauffeur di un Mitsubishi Montero lo a perde control di su vehiculo ban banda robez di caminda y dal tras di un van stationa banda di caminda dilanti un cas. E impacto tabata fuerte y a manda e van te na un otro cas pega na un cura. E dama chauffer a keda levemente herida y a rekeri asistencia medico. Ambulans a presenta na e sitio y a atende cu e dama y a transporte pa hospital pa tratamento medico. Polis di trafico a presenta na e sitio y a hasi investigashon di e accidente aki.


text:
Visa Caribense y Visa Schengen
Un visa ta un autorisacion of decision pa estadia temporal of transito na un pais. Un persona cu ricibi un visa, ta haya un sticker den su paspoort of un otro documento di biahe valido.
Na e momento cu un persona ricibi e visa, no tin obhecion contra su entrada na e pais di destino. Un visa por ta necesario tambe pa por sigui biaha pa un tercer pais. Ta importante pa sa cu posesion di un visa no ta duna derecho irevocabel di entrada. Na entrada na e pais mester demostra tambe cu ta cumpli cu e condicionnan di entrada.
Na Gabinete di Gobernador di Aruba por haci entrega di un peticion pa un visa Caribense of pa un visa Schengen.
Procedimento di peticion
Si un persona tin obligacion di visa of no, por varia pa cada caso y cada situacion. Mescos ta conta pa e documentonan rekeri pa tuma e peticion pa visa pa tramita. P’esey ta consehabel pa tuma contacto di antemano cu e departamento di asuntonan consular di Gabinete di Gobernador di Aruba. Si resulta cu e persona enberdad ta obliga di tin visa, mester traha un cita pa entrega e peticion. Tene cuenta cu e duracion lo ta mas largo pa pidi y tramita durante periodonan di vacacion y durante dianan di fiesta.
Costo
E tarifa pa tur dos visa na 2022 ta: Afl. 170,-.
Cita
Por mira e datonan di contacto pa haci un cita riba e pagina di contacto aki.


text:
Uncategorized
Rekuperashon den kantidat di turista realmente a start na yüni
WILLEMSTAD- Ofisina di Turismo di Kòrsou (CTB) ta raportá un kantidat di 21.223 turista di estadia pa luna di yüni. Ku e kantidat di turista di estadia aki, luna di yüni a bira e luna ku mihó prestashon for di momentu ku Kòrsou a habri bèk pa tráfiko aéreo komersial na yüli 2020.
Na medio mei, Gobièrnu Hulandes a anunsiá konseho di biahe positivo pa Kòrsou i e kódigo pa Kòrsou a kambia koló di oraño pa hel.
Na fin di mei, Alemania tambe a eliminá e konseho di biahe negativo pa Kòrsou i Estádos Unídos a ahustá e nivel di rísiko di biahe pa Kòrsou di nivel 4 pa nivel 2.
Na mes momentu, Kòrsou a kuminsá suavisá e medidanan lokal kual a keda imponé durante e di dos ola di Covid-19.
E konsehonan di biahe positivo den nos merkadonan prinsipal kombiná ku suavisashon di e medidanan lokal relashoná ku Covid-19 a resultá den subida di e kantidat di turista na luna di yüni.
E tendensia positivo aki na luna di yüni ta kontinuando na yüli i ta hasi sobrá di aña mustra prometedor pa loke ta trata kantidat di turista.
Pa luna di yüni a risibi un kantidat di 12.148 turista ulandes i 485 turista aleman a keda risibí.
Total un kantidat di 13.541 turista prosedente for di Europa a keda risibí na luna di yüni.
Na yüni, 55% di e turistanan prosedente for di Europa a keda den un ‘resort hotel’ (esta hotèl chikí, grandi i bùngalo).
For di Estádos Unídos un kantidat di 4.763 turista a bishitá Kòrsou na luna di yüni. E kantidat di turista for di Estádos Unídos ta moviendo den bon direkshon mirando ku awor turistanan for di tur 50 estado por bishitá Kòrsou.
SUR AMERIKA
For di region di Sur Amérika un total di 1.381 turista di estadia a bishitá Kòrsou, 46% ta prosedente for di Colombia miéntras 15% ta prosedente di Brazil. For di Karibe un total di 1.003 turista di estadia a keda risibí na yüni. Mayoria di e turistanan aki ta prosedente di e paisnan den Reino Hulandes.
Ku riba 21 mil turista di estadia na yüni i yegada di e promé barkunan krusero desde mart 2020, por bisa ku rekuperashon den kantidat di turista realmente a start. Ku un grado di bakunashon haltu lokalmente i e kantidat abou di kasonan positivo, Kòrsou ta keda un destinashon atraktivo pa bishitantenan. Awor tin ku mira padilanti riba kontinuashon di e tendensia positivo aki den kantidat di turista”, asina CEO di CTB, Paul Pennicook a remarká.
Uncategorized
El a dal doblete base yen: Andujar ku 3 RBI pa Piratas…
E pelotero dominikano Miguel Andujar a kuminsá ku su bate kayente den e tim di Piratas.
E la bisa tambe ku e ta sinti sumes hopi kontentu den e tim di Piratas.
Miguel Andujar ayera a bati un doblete ku base yena pa empuhá 3 kareda i yuda e tim di Piratas gana di Reds di Cincinnati ku skor di 4-1.
Ela fungi komo batido designa.
Uncategorized
Nan no ke sa kiko Colombia ta opiná: 5 di 6 tim no ke presensia di Libis…
Deporte 5 Star a kombersá awe mainta ku un dirigente di un tim di sòftbòl femenino di doble A, i e la bisa nos ku e la tuma nota ku tin sirkulashon di karta ku a bini for di Colombia relashoná ku e sòftbolista Libis Hurtado.
E dirigente a deklará na 5 Star ku klupnan no tin interes kiko nan ta bisa i pretendé na Colombia. Paso despues di a tuma nota loke ku e sòftbolista Colombiano pitcher a hasi despues di wega di final Colombia nan no ta deseá di mira Libis por lo pronto den nos kampeonato.
Esei nos klupnan ta para pe.
Di 6 Tim di doble A, 5 a pone bon kla, ku pa nan e lansado di Colombia no ta wèlkòm pa hunga huntu nan.
Uncategorized
Muhé tailandes kondena na morto pa venená su yunan
BANGKOK – Den fin di siman ku a pasa wes di korte di hustisia na Tailandia a kondena un muhé Tailandes na kastigu di morto debí ku a hañe kulpabel di a asesiná su kuater yunan
E muhé tailandes identifiká komo Natthiwan Pattanis tabata un adikto na droga i a pensa pa yega na sèn pa eksponé su yunan riba Facebook.
Natthiwan Pattanis a pensa ku elo bai hasi manera su yunan ta malu pa asina pidi donashon pa e haña plaka pa atendé ku su adikshon di droga.
Den e kaso aki Natthiwan Pattanis a duna dos di su yunan venenu bebe pa asina demostrá kon malu nan ta.
Entodo kaso Natthiwan Pattanis a kometé e barbaridat pa duna dos di su yunan venenu bebe ku konsekuensia ku nan a bin fayesé. Wes ku a atendé ku e kaso aki a indika ku lokual Natthiwan Pattanis a hasi ta pone ku no por bai otro sino kondené na kastigu di morto.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
HEUSDEN, NOORD-BRABANT:
Recientemente polis na Heusden a detene un meneer di scol (44). E meneer di scol aki a wordo deteni despues di a wordo gara cu un cantidad grandi di potretnan di muchanan menor di edad sunu y cu pornografia infantil.
E homber a bira un sospechoso, despues cu polis a haya un tip cu tin un homber scondi ta grabando muchanan menor di edad. Asina Ministerio Publico a informa na medionan di prensa.
E sospechoso tabata un meneer di scol, un educador di un scol basico na e municipio Heusden na Noord Brabant. Ministerio Publico a informa cu e muchanan riba e potretnan, niun ta di e scol caminda e ta duna les. E incidente a tuma lugar na un otro caminda den e provincia Noord-Brabant. E director di e scol a wordo poni na altura un rato despues di su detencion.
Autoridad a confisca diferente celular, den cual tabata tin un cantidad di potret di muchanan chikito sunu. Segun Ministerio publico autoridad ainda ta investigando e cantidad di potretnan haya den e celularnan.
E meneer di scol actualmente ta deteni pa investigacion relaciona cu e potretnan di muchanan menor sunu haya den su celular y tambe pa tabata den poder di Pornografia infantil. Segun Ministerio Publico, e resultado di e investigacion lo mester bay saca afo di kiko exactamente e homber aki ta wordo sospecha di dje.
Siman pasa e homber mester a presenta dilanta Hues Comisario, y su detencion a wordo prolonga. Dia 14 di september e lo mester presenta den e Raadkamer di Corte di Husticia di Oost Brabant.


text:
Ministro Xiomara Maduro ta encurasha tur hende pa yena Censo 2020 via online
ORANJESTAD (AAN): Censo ta tuma luga cada 10 aña, cual ta un conteo general di poblacion y vivienda, caminda ta conta tur persona cu ta biba na Aruba na un momento specifico.
Esaki ta sosode segun principionan y recomendacion di Nacion Uni y aunque nos ta pasando den un periodo difícil pa motibo di e pandemia, virus di corona, e censo ta importante pa asina por colecta e datonan di e situacion cu nos pais ta pasando aden.
Teniendo cuenta cu e situacion actual, Censo 2020 lo tuma luga na un forma diferente cu ta custumber di Censonan den pasado. Pa 2020, Aruba su Censo lo ta den 2 parti:
CONTEO ONLINE
Esaki lo tuma luga riba fechanan 1 pa 10 di oktober 2020, caminda e pueblo di Aruba ta haya e oportunidad pa yena e cuestionario di Censo online. Esaki ta nifica cu cada adres aki na Aruba lo por yena nan cuestionario di Censo online riba nan mes.
Haciendo uso di nan number di parcela di WEB Aruba NV. tur hogar por haya acceso na e cuestionario di Censo door di bishita e website di Censo 2020.
Dado caso cu tin hogarnan cu no tin un number di parcela di WEB, nan por yama Oficina di Estadistica di Aruba (CBS) pa asina haya un codigo individual.
Esnan cu mester di ayudo pa yena e cuestionario online por tuma contacto cu e personal di CBS, kendenan lo ta disponibel via chat of via telefoon pa brinda asistencia. Proximamente tambe lo tin “Census Help Desk” cu lo duna informacion, sostene y guia e communidad di Aruba pa asina por yena e cuestionario online.
Pa e pueblo por ta bon informa, CBS ya a inicia ta presentando riba medianan social diferente videonan informativo riba Censo2020, caminda ta splica y amplia riba e diferente temanan cu ta wordo trata durante e cuestionario y e preguntanan cu lo wordo haci.
Ademas tin un checklist pa hogarnan den cual ta mustra e informacionnan cu e hogarnan mester tin cla pa ora di yena e cuestionario y asina e proceso aki por bay mas facil y rapido.
CONTEO CAS PA CAS
Esaki lo tuma luga dianan 1 pa 26 november 2020. E hogarnan cu no haci uso di e oportunidad pa yena nan cuestionario di Censo 2020 online lo ricibi un bishita di un di tellernan di Censo 2020 na nan cas, caminda lo entrevista e personanan na nan hogar.
Pa cumpli cu e reglanan stipula pa Departamento di Salud Publico (DVG) pa cu e situacion actual, e tellernan lo mantene nan mes na reglanan di higiena, usando tapa boca, hand sanitizers y mantene distancia físico na momento di bishita e hogarnan.
Oficina di Estadistica di Aruba (CBS) cu sosten di compania Setar lo brinda tur teller tablets pa haci e conteo di cas pa cas. Minister Xiomara Maduro ta invita y encurasha e pueblo pa yena e cuestionario di Censo2020 online y esnan cu no tin acceso digital pa coopera cu Censo 2020 na momento cu nan ricibi e bishita di e tellernan.
Desde awo caba e mandatario ta desea personal di CBS, e team di Censo 2020, tur teller y comunidad general exito cu Censo 2020 y danki pa acepta e reto di haci un encuesta meymey di un pandemia.
Door di contribui na Censo 2020 tur esnan bibado na Aruba ta haya e oportunidad pa contribui na nan mesun bienestar di nan famia y tambe na e bienestar di henter nos comunidad. Contribui cu Censo 2020, pasobra Aruba ta conta riba Bo.


text:
Hopi lo ta mi ta pa kondená di bo i manda den e prizon
Den e actividad, e instrukshonnan di e prison polítika, hopi di e miembronan di e forsa bandido ta wòrdu tumbá pa e ruiná den afan di servana di lei, Entrevistadó, practicamente correa di tumandoSi bo ta akusámi un kulpa seal, e ora ei bo mester kontratá na e mihó di abuso sexual e abogado di defensa mei kresementu di bringa pa nan libertat i e influensia. Si nos ta dependé pa un liber mitar abogado pa su bida, e ora ei bo ta mag di duná. Ora bo ta jega, bo enkuanto perde Di kas gana. Akinan, e kas ta un di militar Ora e ta un gezin seal i e violation di kasonan, nos prueba i e resultadonan ta incomparables. Nos enkargo di kasonan, na e siguiente ROL instalashon: e Mester di yudansa pa un corta marcel abogado.
Release e formulario i nos lo remplasá den kontakto ku bo ta.
Por fabor den kontakto ku nos pa diskutí di kaso
Por fabor manda un pregunta solamente si bo ta un serie di e contribucion di un abogado nivel. Enfrente di informashon presenta ta konferensia i personal. Nos lo remplasá den kontakto ku bo kaminda i sigui mail of telefon pa un konsultá inicia gratis ku un militar, e abogado di defensa. Un relashon abogado en kliente no ta fiha riba e presentashon di e kontakto inisial di informashon bai na nos ofisina.


text:
Recientemente nos Directora Ejecutivo, Sra. Gina Habibe-Arendsz, a bishita Organisacion di Pensionado Publico Arubano (OPPA) na nan cede y haci entrega di e buki di historia di OPPA.
E buki ta ilustra e cantidad di aña di existencia di OPPA y tur miembro lo ricibi un buki regalo.
Durante e dia aki a celebra Dia Internacional di Adulto Mayo den un forma special y nos ta contento di por a forma parti.
Nos ta felicita y gradici tur Adulto Mayor den nos comunidad y alabes ta declara cu semper por conta cu nos contribucion y aporte.
Riba Dia Internacional di e Adulto Mayor Aruba Bank a haci entrega di buki di historia na OPPA
Recientemente nos Directora Ejecutivo, Sra. Gina Habibe-Arendsz, a bishita Organisacion di Pensionado Publico Arubano (OPPA) na nan cede y haci entrega di e buki di historia di OPPA.


text:
Salmo 91/14-15-16
“Si e tene na Mi, lo Mi salb’é:
lo Mi hals’é, si e tin respèt pa mi Nomber.
Ora e yama Mi lo Mi contest’é,
den problema Mi ta huntu cu né,
lo Mi Libr’é i colm’é cu honor.
Mi ta pon’é disfrutá di un bida largo y lo lag’é contemplá mi salbashon.”
Cu gran tristesa, pero conforme cu Dios su boluntad, nos ta anuncia e fayecimento di:
Suzanne Ruthy Clarissa Thomas
Cariñosamente yama: “Suzy”
*04-03-1966 – †06-09-2022
Na nomber di su
Mama:
Veneranda Thomas-Henriquez
Ruman:
Raymond Thomas
Therance y Kylee Kelly
Tanta y omonan
Primo y primanan
Ihanan
Amiganan di cas: Mary, Raquel, Irinia, Imelda, Xiomara, Jetje, Angelo, Robert y Maritza Tromp y demas amiga y amigonan
Ex-coleganan di Horacio Oduber Hospitaal
Bisiñanan, comer y compernan y conocirnan
Famianan: Thomas, Henriquez, Irausquin, Maduro, Ragunath, Quant, Perez, Hoek, Tromp, Akkari, Lacle, Wever, Werleman, St.Jago, Jacobs, Koevoets, Servinus, Gerritsen, Semeleer, Anthony, Nicolaas, Kelly, Kartjodimedjo, Naddall, Ras, y demas famia den exterior.
Nos ta pidi disculpa si nos por a lubida algun famia di e defunto
Acto di entiero lo tuma lugar riba dialuna 12 di september 2022 di 1or pa 4or di atardi na Aurora Funeral Home, despues saliendo pa Santana Catolico na Boerhavenstraat.
Ta lamenta cu despues di entiero no ta ricibi bishita di condolencia na cas.
Na luga di flor preferibel un donation pa “Koningin Wilhelmina Kanker Fonds”


text:
Tarea di representantenan di pueblo
E diferente representantenan di pueblo tin tarea distinto.
- Miembronan di Eerste y Tweede Kamer ta vigila cu bista critico tur loke gabinete (ministernan y secretarionan di estado) ta hasi.
- Miembronan di Provinciale Staten ta fiha maneho global di e respectivo provincia y nan ta controla su ehecucion, cu ta na encargo di College van Gedeputeerde Staten.
- Miembronan di gemeenteraad ta fiha maneho global di e respectivo gemeente y ta controla su ehecucion, cu ta na encargo di College van Burgemeester en Wethouders.


text:
2011, un anja nobo, y un abo nobo… Den e ultimo articulo nos a papia riba con hopi pas bo tabatin cu Pasco. Awe nos ta bay mas profundo riba e tema aki. Pesey ban wak con nos kier drenta 2011 pa nos tin mas pas y felicidad.
2010 a cambia hopi di nos seguridadnan den bida. Crisis mundial, inseguridad, cambionan drastico den clima, tambe na Aruba. Cosnan grandi riba cua hopi biaha nos no tin hopi influencia… Pesey laga nos keda cerca di cas y cerca di nos mes…’Abo mes!’.
Awe e prome 2 tips…
1. Dispidi di e anja bieuw…laga loke no ta sirbi bo tras… Den un anja por pasa hopi cos. Bo por a logra bo metanan, topa e amor di bo bida, conoce hendenan fantastico… of podise no! Bo por tabatin desenganjo, bo por a perde placa, perde un ser stima of perde un amor! Kico cu bo a pasa aden… usa e bon y sinja di e fout y desenganjonan.
Prome cu bo cuminsa cu e anja nobo… repasa loke bo a pasa aden y sinja di dje… No laga cosnan na mita. Refleha riba ‘unda mi kier ta den 2011’. Esey ta importante. No keda sinta cu ‘unfinished business’. Puntra bo mes con pa laga pasado atras y bay padilanti. Pa kico mi por ta agradecido y kico mi kier wak diferente? Tin cos cu mi por sinja?
2. Duna bo cabes sosiego…hasi’e bashi… Di berdad cu si! Ora bo cabes ta jen di stress… no ta keda espacio pa ‘focus’. Ta hopi importante pa bo drenta un anja nobo cu propositonan nobo tambe. Pensa pa bo mes kico ta duna bo stress… bo por elimina e cosnan aki di bo bida. Si e contesta ta ‘si’, no pensa dos biaha. Tira nan den e bari di sushi fisico of esun mental. Imagina bo mes cu un caminda den universo tin un bari di sushi y manda tur bo ‘sushi mental of emocional’ eynan. Bisa nan ‘ayo’ pa semper.
Drenta e anja nobo cu un sentimento dushi, no sushi. Traha un lista di e cosnan cu bo kier traha na nan. Kico bo kier cambia y kico bo no kier cambia? Kico ta e stapnan cu bo por tuma pa logra esaki? Con bo por hasi bo bida mas agradabel y lihe? Pa kico bo ta agradecido?
• Cuminsa pa papia na un forma positivo cu bo mes… • Wak y reconoce bo Balor y bo Talentonan…
• Sa cu bo no por cambia bo pasado, pero bo por tuma paso pa hasi bo futuro di tal forma cu bo lo sinti bo mas felis…
• No ta facil pa cambia bo custumbernan, pasobra a lo largo nan ta bira nos personalidad. Pero corda cu mescos cu nos a sinja nan, nos por sinja pa laga nan bay y sinja custumbernan nobo…
Exito y majan… mas tips balioso….


text:
Den categoria Jinete y Amazona Principiante 12 – 14 aña, na prome luga ta Iza Vie Figueroa, na di dos luga ta Noelani Figaroa y na di tres luga ta Aydee Kock y e Miho Amazona ta Leeza Figaroa.
Den categoria Jinete y Amazona Avansa 9 – 11 aña, na prome luga ta Aaliyah Acosta, na di dos luga ta Sofia Schwarz y na di tres luga Genesis Pietersz y como e miho Amazona ta Elizabeth Johnson.
Den categoria Amazona Junior 12 – 14 aña, a conoce 5 ganado y e Miho Amazona a resulta Melanie Wever. Na prome luga tin Natalia Mouawad, na di dos luga ta Nina van Romondt, na di tres luga ta Diantha Oduber, na di cuater luga ta Eva Pols y na di cinco luga ta Sanjli Nicholson.
Den categoria Jinete Junior 12 – 14 aña, e Miho Jinete a resulta den Chayon Kock, na di prome luga Willem Werleman y na di dos luga Gianluca Curiel.
Den categoria Amazona Juvenil 15 – 17 aña, Samantha Malmberg a resulta como e Miho Amazona, na prome puesto ta Michelle Nicolaas, na di dos puesto Richelle Chirino y na di tres puesto Savannah Hasham.
Den categoria Jinete Juvenil 15 – 17 aña, Juan Jose Werleman a resulta den e Miho Jinete y Shaun de Cuba a keda na prome puesto.
E categoria di Amazona Aficionada 18 – 20 aña, e Miho Amazona ta Tara Mansur. Y den categoria di Jinete Aficionada e Miho Jinete ta Wernher Werleman y na prome luga a keda Mark Bruin y na di dos luga Marc Yanez.
Den e ultimo categoria, esta Amazona Aficionada 21 – 24 aña, e Miho Amazona ta Alina Mansur y e prome luga ta Brigitte Werleman.
Lotto ta hopi contento con e deporte aki ta desaroyando na Aruba y sigur por sigui scucha mas di e Jinete- y Amazonanan aki na momento di representa nos dushi isla.
Lotto, e loteria di Aruba tin shete diferente wega; Catochi, Big 4, Zodiac, Lotto di Dia, Lotto 5, Mini Mega y Wega di Number Korsou. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su ganadonan y na mes momento inverti den deporte local pa medio di donacionnan na e comision di subsidio.